text:
 |
 52012PC0499
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha /* COM/2012/0499 final - 2012/0237 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Comhthéacs ginearálta
 Sa Chonradh ar an Aontas Eorpach dearbhaítear
 in Airteagal 10 “go gcuidíonn páirtithe polaitiúla ar leibhéal Eorpach
 feasacht pholaitiúil Eorpach a mhúnlú agus le toil shaoránaigh an Aontais a
 chur in iúl”. Tá na prionsabail chéanna curtha in iúl in
 Airteagal 12(2) den Chairt um Chearta Bunúsacha an Aontais Eorpaigh.
 Is ionann an ceart um shaoirse comhlachais ar
 gach leibhéal, in ábhair pholaitiúla agus shibhialta, mar shampla, agus an
 ceart um shaoirse cainte, lena n‐áirítear an tsaoirse tuairimí a bheith
 ag an duine agus eolas agus barúlacha a fháil agus a thabhairt gan cur isteach
 ó údarás poiblí agus ar neamhaird ar theorainneacha, agus cearta bunúsacha
 shaoránaigh uile an Aontais.
 Dá bhrí sin, is chun leasa shaoránaigh an
 Aontais Eorpaigh é daonlathas ionadaíoch Eorpach a bheith i dtreis. Tá
 páirtithe polaitiúla Eorpacha agus fondúireachtaí polaitiúla atá
 fíor-thrasnáisiúnta ríthábhachtach chun go gcloisfear guthanna na saoránach ar
 leibhéal Eorpach.
 Tá ról tábhachtach le himirt ag páirtithe
 polaitiúla Eorpacha – agus ag a bhfondúireachtaí cleamhnaithe – chun an bhearna
 idir polaitíocht náisiúnta agus polaitíocht an AE a líonadh, agus comhlíonann
 siad feidhmeanna cumarsáideacha tábhachtacha trí thacú leis an idirghníomhú
 idir leibhéil uile chóras rialachais il-leibhéil an Aontais. Má tá
 rannpháirteachas níos mó agus níos éifeachtaí le bheith ag na páirtithe agus ag
 na fondúireachtaí polaitiúla Eorpacha, is féidir tuiscint na saoránach ar an
 gceangal idir na próisis pholaitiúla ar leibhéil náisiúnta agus Eorpacha a chur
 chun cinn agus tá sé ar cheann de na bealaí chun díospóireachtaí poiblí
 trasnáisiúnta a ghiniúint ar fud na hEorpa agus le taobhú le teacht chun cinn
 réimse phoiblí Eorpaigh.
 Ina theannta sin, ba cheart cuidiú leis na
 páirtithe polaitiúla Eorpacha a n‐acmhainn maidir le toil na saoránach a
 chur in iúl agus a úsáid i ndáil le hoifigí tofa agus feidhmeanna iondadaíochta
 eile ar leibhéal Eorpach atá fíor-riachtanach don daonlathas ionadaíoch Eorpach
 ina iomláine; ba cheart, dá bhrí sin iad a spreagadh, i gcomhthéacs toghchán
 chuig Parlaimint na hEorpa, cur le feasacht saoránach maidir leis na
 cleamhnachtaí idir iad agus a bpáirtithe agus a n‐iarrthóirí polaitiúla
 náisiúnta. Tá an méid sin thar a bheith ábhartha tar éis theacht i bhfeidhm
 Chonradh Liospóin, rud a chomhdhlúthaigh ról Pharlaimint na hEorpa mar
 chomhreachtóir iomlán le taobh na Comhairle. Cuireann sé
 ar bhealach tábhachtach freisin le suim na saoránach sna toghcháin Eorpacha
 agus líon na vótálaithe a mhéadú agus le dlisteanacht dhaonlathach an Aontais
 Eorpaigh a threisiú.
 1.2. Forais agus cuspóirí an togra
 Naoi mbliana tar éis theacht i bhfeidhm
 Rialachán (CE) Uimh. 2004/2003 maidir leis na rialacháin lena rialáiltear
 páirtithe polaitiúla ar leibhéal Eorpach agus na rialacha maidir lena gcistiú[1],
 agus cúig bliana tar éis a leasú in 2007[2], lenar tugadh
 isteach, inter alia, fondúireachtaí polaitiúla cleamhnaithe ar leibhéal
 Eorpach laistigh de raon feidhme an Rialacháin, sheol an Coimisiún measúnú
 cuimsitheach ar mhaoiniú reatha agus ar chreat rialála páirtithe agus
 fondúireachtaí polaitiúla Eorpacha.
 Rinne sé amhlaidh tar éis gur glacadh, ar
 thaobh amháin, tuarascáil ó Ard‐Rúnaí Pharlaimint na hEorpa (PE) faoi
 mhaoiniú páirtithe ar leibhéal Eorpach[3] agus, ar an taobh eile
 rún PE an 6 Aibreán 2011 maidir le cur i bhfeidhm Rialachán
 (CE) Uimh. 2004/2003 (dá ngairtear “tuarascáil Giannakou” anseo
 feasta)[4].
 I dTuarascáil Giannakou, arb ionann í agus
 tuarascáil measúnaithe PE de bhun Airteagal 12 de Rialachán
 (CE) Uimh. 2004/2003[5], cumhdaítear dhá
 phríomhréimse tríd an méid seo a leanas:
 ·
 iarrtar ar an gCoimisiún reacht le haghaidh
 páirtithe agus fondúireachtaí polaitiúla Eorpacha a mholadh, ag tagairt freisin
 do cheisteanna gaolmhara faoi dhaonlathas inmheánach páirtithe; agus
 ·
 moltar roinnt athruithe atá nasctha leis an gcóras
 cistiúcháin is infheidhme maidir leis na páirtithe polaitiúla agus a
 bhfondúireachtaí polaitiúla cleamhnaithe, iarrtar coinníollacha níos déine maidir
 le rochtain ar chistiú, ar thaobh amháin, agus córas níos solúbtha, ar an taobh
 eile.
 Mar chuid dá mheasúnú ar na rialacha atá ann
 cheana lena rialaítear páirtithe polaitiúla agus fondúireachtaí polaitiúla ar
 leibhéal Eorpach, thug an Coimisiún aird chuí ar na conclúidí ar tháinig PE
 orthu i dTuarascáil Giannakou. Tá
 siad araon den tuairim go bhfuil ról tábhachtach le himirt ag na páirtithe agus
 fondúireachtaí polaitiúla agus Eorpacha chun daonlathas ionadaíoch ar leibhéal
 an AE a chothú, agus an bhearna idir polaitíocht an AE agus saoránaigh an
 Aontais a líonadh.
 Dírítear, dá bhrí sin, leis an togra seo le
 haghaidh Rialacháin, ar na páirtithe polaitiúla Eorpacha agus a
 bhfondúireachtaí polaitiúla cleamhnaithe a spreagadh agus cuidiú leo trí
 choinníollacha a chruthú chun go bhféadfaidh siad fás agus leanúint dá n‐iarrachtaí
 teacht ar shaoránaigh Eorpacha, chun a ndearcadh agus a dtuairimí a léiriú agus
 a chur in iúl, agus chun nasc níos láidre idir an tsochaí shibhialta Eorpach
 agus na hinstitiúidí, go háirithe Parlaimint na hEorpa, a sholáthar.
 I ndáil le fondúireachtaí polaitiúla,
 tairgeann sé creat sonrach dlíthiúil, airgeadais agus rialála atá oiriúnaithe
 dá riachtanais. Tá an creat sin ar leithligh agus éagsúil ó na rialacha lena
 mbunaítear foirm dhlíthiúil Eorpach le haghaidh fondúireachtaí Eorpacha atá
 leagtha amach sa togra ón gCoimisiún maidir leis an Reacht um Fhondúireacht
 Eorpach a glacadh an 8 Feabhra 2012[6].
 2. COMHAIRLIÚCHÁIN LE PÁIRTITHE LEASMHARA
 Agus an togra reatha á ullmhú, bhí an Coimisiún
 i ndlúthphlé agus i ndlúthchomhar leis na geallsealbhóirí ábhartha. Thionóil sé
 roinnt cruinnithe ar leibhéil éagsúla go sonrach maidir leis an togra sin le
 hionadaithe na bpáirtithe polaitiúla agus na bhfondúireachtaí ar leibhéal
 Eorpach, le grúpaí polaitiúla i PE, le saineolaithe náisiúnta agus acadúla, le
 hUachtarán PE, le hArd‐Rúnaí PE, agus le rapóirtéir thuarascáil
 mheastóireachta PE.
 Tugann na páirtithe leasmhara go léir ionchur
 tábhachtach go rialta bunaithe ar a dtaithí agus a saineolas maidir leis na
 rialacha reatha lena rialaítear na páirtithe polaitiúla agus na fondúireachtaí
 polaitiúla faoi Rialachán (CE) Uimh. 2004/2003 agus faoin Rialachán
 Airgeadais araon.[7]
 Go háirithe, bhí na páirtithe agus
 fondúireachtaí polaitiúla agus Eorpacha in ann tuarascáil mheastóireachta PE a
 chomhlánú trí na deacrachtaí nithiúla a rabhadar i ngleic leo le blianta beaga
 anuas a shainaithint agus trí thograí agus moltaí a thabhairt i gcás inarbh
 fhéidir feabhsuithe a chur i gcrích; agus
 thug saineolaithe agus acadóirí léargas suntasach ar rialacha a bhaineann le
 stádas agus maoiniú páirtithe polaitiúla ar leibhéal náisiúnta chomh maith le
 léargas ar an tionchar dóchúil a bheadh ag na bearta arna meas ag an gCoimisiún
 ar na Ballstáit.
 3. EILIMINTÍ DLÍTHIÚLA AN TOGRA
 3.1. Bunús dlí
 Tá an togra bunaithe ar Airteagal 224 den
 Chonradh ar Fheidhmiú an Aontais Eorpaigh, ina ndearbhaítear “go ndéanfaidh
 Parlaimint na hEorpa agus an Chomhairle, ag gníomhú dóibh i gcomhréir leis an
 ngnáthnós imeachta reachtach, na rialacháin lena rialaítear páirtithe
 polaitiúla ar leibhéal Eorpach dá dtagraítear in Airteagal 10(4) den
 Chonradh ar Fheidhmiú an Aontais Eorpaigh agus go háirithe na rialacha maidir
 lena gcistiú, a leagan síos”.
 Comhfhreagraíonn an fhoráil seo, go bunúsach,
 leis an dara fomhír d’Airteagal 191 den Chonradh ag bunú an Chomhphobail
 Eorpaigh, ar a bhfuil Rialachán (CE) Uimh. 2004/2003 bunaithe.
 3.2. Coimhdeacht agus
 comhréireacht
 Comhlíonann an togra prionsabal na
 coimhdeachta go hiomlán. Is ar leibhéal an AE amháin is féidir rialacha
 lena rialaítear reacht agus cistiú páirtithe polaitiúla Eorpacha agus
 fondúireachtaí polaitiúla Eorpacha a leagan síos. Cé gur léir gur ardán maith
 atá sa Rialachán atá ann cheana lena rialaítear páirtithe agus fondúireachtaí
 polaitiúla chun go bhfaigheadh an dá eintiteas teannta daingean coise sa
 saolréim pholaitiúil Eorpach agus iad féin a bhunú inti, tá gá anois le
 hathchóiriú ar na córais reatha rialála agus cistiúcháin chun gur féidir
 aghaidh a thabhairt ar dhúshláin uile an lae inniu leo (mar shampla trí
 ghníomhaithe Eorpacha a chruthú ar leibhéal Eorpach, nó trína cheadú do
 páirtithe polaitiúla Eorpacha acmhainní a thabhairt ar aghaidh ó bhliain amháin
 go dtí an chéad bhliain eile) agus gur féidir leo oiriúnú do na dúshláin atá amach
 rompu. Agus bearta athchóirithe
 féideartha á leagan amach aige, bhí an Coimisiún cúramach na prionsabail i
 nDearbhú Uimh. 11 maidir le hAirteagal 191 den Chonradh ag bunú an
 Chomhphobail Eorpaigh arna chur i gceangal le hIonstraim Chríochnaitheach Chonradh
 Nice a léiriú.[8]
 Ní théann an togra thar an méid is gá chun an
 cuspóir fadtéarmach maidir le daonlathas Eorpach agus dlisteanacht institiúidí
 an AE a fhorbairt agus a neartú, trí fhéachaint le go mbeidh páirtithe
 polaitiúla Eorpacha agus fondúireachtaí polaitiúla Eorpacha ina ngníomhaithe
 daonlathacha níos éifeachtaí agus níos cuntasaí. Dá bhrí sin, comhlíonann sé prionsabal
 na comhréireachta. Dírítear leis an togra ar fhoirm dhlíthiúil Eorpach nua
 a chruthú le haghaidh an dá chineál eintiteas, ach leanfaidís d’oibriú ar bhonn
 foirme dlíthiúla arna haithint i ndlíchóras an Bhallstáit ina bhfuil a suíomh ó
 thaobh an chuid is mó de ghnéithe a ngníomhaíochtaí praiticiúla.
 Ba cheart dul i ngleic le cuid de na constaicí
 is tábhachtaí a bhíonn roimh na páirtithe polaitiúla agus fondúireachtaí
 polaitiúla le linn a ngníomhaíochtaí laethúla agus bainistíochta agus iad ag
 oibriú sna Ballstáit agus ar fud na mBallstát, gan sraith uileghabhálach
 rialacha is infheidhme ina leith a leagan síos, áfach. Mar shampla, ní áirítear
 sa togra aon fhorálacha maidir le dlí saothair ná cánachais (cé is moite de
 rialacha a bhaineann le neamh‐idirdhealú maidir le deontóirí agus
 bronntanais thrasteorann, i gcás ina bhfuil gné shoiléir ar leibhéal Eorpach
 gceist. Ach amháin i gcás ina bhforáiltear go sainráite ina leith, leanfadh na
 páirtithe polaitiúla Eorpacha agus na fondúireachtaí polaitiúla Eorpacha de
 bheith faoi rialú dlíthe náisiúnta.
 4. PRÍOMHEILIMINTÍ AN TOGRA
 Molann an Coimisiún pacáiste de thograí
 comhlántacha chun cistiú agus creata rialála na bpáirtithe polaitiúla agus na
 bhfondúireachtaí ar leibhéal Eorpach a fheabhsú: Le togra amháin, an togra
 reatha, beartaítear Rialachán (CE) Uimh. 2003/2004 reatha a ionadú,
 agus sa dara togra comhthreomhar, féachtar leis an Rialachán Airgeadais a
 leasú.
 Sa togra reatha le haghaidh Rialacháin maidir
 le reacht agus cistiú páirtithe polaitiúla Eorpacha agus fondúireachtaí
 polaitiúla Eorpacha, molann an Coimisiún sraith feabhsuithe ar Rialachán
 (CE) Uimh. 2004/2003. Is é an cuspóir uileghabhálach atá acu
 infheictheacht, aithint, éifeachtacht, trédhearcacht agus cuntasacht páirtithe
 agus fondúireachtaí polaitiúla Eorpacha a mhéadú.
 Leis an togra seo tugtar isteach reacht
 dlíthiúil Eorpach. Déanann an reacht Eorpach foráil maidir leis an bhféidearthacht
 clárú mar pháirtí polaitiúil Eorpach nó mar fhondúireacht pholaitiúil Eorpach
 agus ar an gcaoi sin stádas dlíthiúil bunaithe ar dhlí an AE a fháil.
 Leis an bpearsantacht dhlítheanach Eorpach
 nua, a ghlacfaidh ionad aon phearsantachta dlítheanaí náisiúnta a bhí ann
 roimhe seo, tabharfar an t‐aitheantas is gá do pháirtithe polaitiúla
 Eorpacha, agus cuideofar leo dul i ngleic le cuid de na constaicí seanbhunaithe
 a bhí rompu. Áirítear orthusan an éagsúlacht foirmeacha
 dlíthiúla náisiúnta faoina raibh siad go dtí seo, nach n‐oireann go maith
 do chúraimí agus cuspóirí an‐sonracha na bpáirtithe polaitiúla ar
 leibhéal Eorpach, agus an easpa infheictheachta poiblí agus aitheantais phoiblí
 a thig as an méid sin. Tá stádas
 dlíthiúil aonfhoirmeach bunaithe ar dhlí an AE ríthábhachtach dá bhrí sin, agus
 cuirfidh sé ar a gcumas an misean sonrach arna sannadh dóibh ag na Conarthaí a
 chur i gcrích.
 Is ionann an reacht dlíthiúil Eorpach
 comhchosúil le haghaidh fondúireachtaí polaitiúla cleamhnaithe agus aitheantas
 soiléir a thabhairt don ról ríthábhachtach atá acu mar cranntaca do
 ghníomhaíochtaí na bpáirtithe polaitiúla Eorpacha agus dá gcomhlánú, go
 háirithe trí rannchuidiú le díospóireachtaí faoi saincheisteanna i dtaca le
 beartas poiblí Eorpach agus faoi lánpháirtiú Eorpach agus trí ghníomhaithe a
 thabhairt le chéile ó réimsí éagsúla agus ó leibhéil éagsúla ar fud an Aontais
 Eorpaigh.
 Tabharfar stádas dlíthiúil Eorpach ar
 choinníoll go n‐urramófar caighdeáin arda rialachais, cuntasachta agus
 trédhearcachta. Ar na coinníollacha agus ceanglais shonracha chun stádas
 dlíthiúil Eorpach a fháil áirítear urramú dian na luachanna ar a bhfuil an AE
 bunaithe, agus, i gcás na bpáirtithe polaitiúla, comhlíonadh rialacha íosta
 maidir le daonlathas inmheánach páirtithe.
 Cé gur féidir reacht a chlárú mar pháirtí
 polaitiúil Eorpach nó mar fhondúireacht pholaitiúil Eorpach agus gan iarratas
 ar chistiú ón AE, a chur isteach ní féidir a mhalairt a dhéanamh. Ciallaíonn an méid sin gurb ionann aitheantas mar
 pháirtí polaitiúil Eorpach nó mar fhondúireacht pholaitiúil Eorpach, agus dá
 réir sin comhlíonadh na gcoinníollacha agus na gceanglas ar a bhfuil sé ag
 brath, agus réamhchoinníoll le haghaidh incháilitheachta do chistiú ó bhuiséad
 an AE.
 Tá sé ríthábhachtach a áirithiú nach bhfuil na
 coinníollacha maidir le bheith mar pháirtí polaitiúil Eorpach iomarcach ach gur
 féidir le comhaontais thrasnáisiúnta de pháirtithe polaitiúla agus/nó daoine
 nádurtha atá eagraithe agus dáiríre iad a chomhlíonadh gan stró, ag spreagadh
 agus ag tacú, ar an gcaoi sin, le teacht chun cinn páirtithe polaitiúla
 Eorpacha. Ar an taobh eile, is gá freisin critéir oibiachtúla a bhunú chun
 acmhainní teoranta a leithdháileadh ó bhuiséad an AE, agus ar ceart dóibh
 fíoruaillmhian páirtí pholaitiúil Eorpaigh chomh maith le fíorthacaíocht
 thoghchánach a léiriú. Is fearr na critéir sin a aimsiú i dtorthaí na dtoghchán
 chuig Parlaimint na hEorpa, lenar féidir léiriú beacht a thabhairt ar
 aitheantas toghchánach ar pháirtí polaitiúil Eorpach, agus sainaithnítear leo
 na páirtithe sin atá ábalta bheith rannpháirteach go hiomlán i saol daonlathach
 an AE agus toil pholaitiúil shaoránaigh an Aontais a chur in iúl ar an leibhéal
 is airde. Dá bhrí sin, mar a d’iarr Parlaimint na hEorpa ina rún an
 6 Aibreán 2011, áfach, agus mar aitheantas don ról atá ag an
 Parlaimint na hEorpa ó thaobh ionadú díreach a dhéanamh thar ceann shaoránaigh
 an Aontais, a sannadh di le hAirteagal 10(2) den Chonradh ar an Aontas
 Eorpach, molann an Coimisiún nár cheart a bheith i dteideal cistiú AE a fháil
 ach amháin na páirtithe polaitiúla sin – agus, thairis sin, fondúireachtaí
 polaitiúla Eorpacha – a ionadaíonn duine amháin dá gcomhaltaí ar a laghad
 dóibh i bParlaimint na hEorpa.
 Thairis sin molann an Coimisiún athruithe
 tábhachtacha ar mhodh chistiú an AE le haghaidh páirtithe polaitiúla Eorpa agus
 fondúireachtaí polaitiúla Eorpacha. Sa leasú atá beartaithe ar an Rialachán
 Airgeadais foráiltear go gcruthófar Teideal ar leith le haghaidh páirtithe
 polaitiúla Eorpacha, nach bhfaigheadh deontais oibriúcháin a thuilleadh ach
 ranníochtaí sui generis. Leis an togra reatha, mar aon leis an
 athbhreithniú ar an Rialachán Airgeadais, tabharfar isteach an méid
 solúbthachta is gá i ndáil le modhanna oibre agus gníomhaíochtaí na bpáirtithe
 polaitiúla agus na bhfondúireachtaí polaitiúla, go háirithe, inter alia,
 trí na leibhéil réamh‐mhaoiniúcháin a ardú, trí na ceanglais
 chómhaoiniúcháin a laghdú agus trína cheadú cur le culchistí ó acmhainní dílse.
 Ina theannta sin, leis an togra reatha ardaítear leibhéal na ndeontas a cheadaítear
 in aghaidh na bliana agus in aghaidh an deontóra chun cumas na bpáirtithe agus
 fondúireachtaí polaitiúla acmhainní dílse a ghiniúint a chothú.
 Ar mhaithe leis an tsolúbthacht mhéadaithe a
 fhrithchothromú, bunaítear creat rialála agus rialaithe cuimsitheach
 trédhearcach, lena gcuimsítear na gnéithe uile atá nasctha le gníomhaíochtaí
 agus maoiniú na bpáirtithe polaitiúla Eorpacha agus a bhfondúireachtaí
 polaitiúla cleamhnaithe, lena gcumhdaítear a n‐oibríochtaí aigeadais
 uile, beag beann ar fhoinse an chistiúcháin. Leis an gcreat sin treisítear
 oibleagáidí tuairiscithe agus trédhearcachta, neartaítear na meicníochtaí
 cuntasaíochta agus rialaithe, agus tugtar isteach córas nua smachtbhannaí
 riaracháin agus airgeadais comhréireacha i gcás sáruithe ar choinníollacha an
 Rialacháin, lena n‐áirítear sáruithe ar na luachanna ar a bhfuil an AE
 bunaithe.
 5. IMPLEACHT BHUISÉADACH
 Leanfaidh cistiú an AE arna soláthar do
 pháirtithe polaitiúla Eorpacha agus d'fhondúireachtaí polaitiúla Eorpacha de
 theacht as buiséad Pharlaimint na hEorpa. Níl aon impleachtaí breise suntasacha
 ag an togra reatha le haghaidh bhuiséad an AE.
 2012/0237 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le reacht agus cistiú páirtithe
 polaitiúla Eorpacha agus fondúireachtaí polaitiúla Eorpacha
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 224 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[9],
 Ag féachaint don tuairim ó Choiste na
 Réigiún[10],
 Tar éis dul i gcomhairle le Cúirt Iniúchóirí
 na hEorpa[11],
 Tar éis dul i gcomhairle leis an Maoirseoir
 Eorpach ar Chosaint Sonraí[12],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) In Airteagal 10(4) den
 Chonradh ar an Aontas Eorpach agus in Airteagal 12(2) den Chairt um
 Chearta Bunúsacha an Aontais Eorpaigh dearbhaítear go gcuireann páirtithe
 polaitiúla ar leibhéal Eorpach le feasacht pholaitiúil Eorpach a mhúnlú agus le
 toil pholaitiúil shaoránaigh an Aontais a cur in iúl.
 (2) In Airteagal 11 agus
 Airteagal 12 de Chairt um Chearta Bunúsacha an Aontais Eorpaigh
 dearbhaítear gurb ionann an ceart um shaoirse comhlachais ar gach leibhéal, mar
 shampla in ábhair pholaitiúla agus shibhialta, agus an ceart um shaoirse
 cainte, lena n‐áirítear an tsaoirse chun tuairimí a bheith ag an duine
 agus eolas agus barúlacha a fháil agus a thabhairt gan cur isteach ó údarás
 poiblí agus ar neamhaird ar theorainneacha, agus bunchearta shaoránaigh uile an
 Aontais.
 (3) Ba cheart saoránaigh Eorpacha
 a chumasú le húsáid a bhaint as na cearta sin agus páirt iomlán a ghlacadh i
 saol daonlathach an Aontais.
 (4) Tá príomhról le himirt ag
 páirtithe polaitiúla Eorpacha agus a bhfondúireachtaí polaitiúla Eorpacha
 cleamhnaithe, atá trasnáisiúnta go fírinneach, le guthanna saoránach a chur in
 iúl ar leibhéal Eorpach tríd an mbearna idir polaitíocht ar an leibhéal
 náisiúnta agus ar leibhéal an Aontais a líonadh.
 (5) Ba cheart páirtithe
 polaitiúla agus a bhfondúireachtaí polaitiúla Eorpacha cleamhnaithe a spreagadh
 agus cuidiú leo ina n‐iarrachtaí nasc láidir a sholáthar idir an tsochaí
 shibhialta Eorpach agus na hinstitiúidí Eorpacha, go háirithe Parlaimint na
 hEorpa.
 (6) Leis an taithí a fuair na
 páirtithe polaitiúla Eorpacha agus a bhfondúireachtaí polaitiúla Eorpacha
 cleamhnaithe i gcur i bhfeidhm Rialachán (CE) Uimh. 2004/2003 ó
 Pharlaimint na hEorpa agus ón gComhairle an 4 Samhain 2003 maidir
 leis na rialacháin lena rialaítear páirtithe polaitiúla ar leibhéal Eorpach
 agus na rialacha maidir lena gcistiú[13], agus an rún reachtach
 maidir le cur i bhfeidhm Rialachán (CE) Uimh. 2004/2003, a ghlac
 Parlaimint na hEorpa an 6 Aibreán 2011[14],
 léirítear an gá atá ann le feabhas a chur ar an gcreat dlíthiúil agus
 airgeadais le haghaidh páirtithe polaitiúla Eorpacha agus a bhfondúireachtaí
 polaitiúla Eorpacha cleamhnaithe chun iad a chumasú le bheith ina ngníomhaithe
 níos infheicthe agus níos éifeachtaí i gcóras polaitiúil il-leibhéil an
 Aontais.
 (7) Mar aitheantas ar an misean a
 sannadh do pháirtithe polaitiúla Eorpacha sa Chonradh agus chun a n‐obair
 a éascú, ba cheart stádas dlíthiúil Eorpach sonrach a bhunú le haghaidh
 páirtithe polaitiúla Eorpacha agus a bhfondúireachtaí polaitiúla Eorpacha
 cleamhnaithe, ag tabhairt láninniúlacht dhlítheanach dóibh agus aitheantais sna
 Ballstáit go léir.
 (8) Ba
 cheart na nósanna imeachta atá le leanúint ag páirtithe polaitiúla Eorpacha
 agus a bhfondúireachtaí polaitiúla Eorpacha cleamhnaithe chun stádas dlíthiúil
 Eorpach a fháil de bhun leagan síos an Rialacháin seo, mar aon leis na nósanna
 imeachta agus na critéir atá le hurramú agus cinneadh á dhéanamh faoi cibé acu
 an mbronnfar nó nach mbronnfar an stádas dlíthiúil Eorpach sin. Is gá freisin na nósanna imeachta a leagan síos
 le haghaidh cásanna ina ndéanfadh páirtí polaitiúil Eorpach nó fondúireacht
 pholaitiúil Eorpach a stádas dlíthiúil Eorpach a fhorghéilleadh, a chailleadh
 nó a thabhairt suas.
 (9) Ba cheart na páirtithe
 polaitiúla Eorpacha agus fondúireachtaí polaitiúla Eorpacha a bheith rialaithe
 leis na rialacha suibstainteacha atá leagtha amach sa Rialachán seo, agus tríd
 an dlí náisiúnta sna Ballstáit, go háirithe dlí an Bhallstáit ina bhfuil a
 suíomh faoi seach acu agus chun na críocha ar cheart dóibh an fhoirm dhlíthiúil
 iomchuí a aithint ina leith, foirm nach mór di comhfhreagairt d’fhoirm eintitis
 dhlíthiúil atá aitheanta i ndlíchóras an Bhallstáit sin.
 (10) Maidir leis na páirtithe
 polaitiúla Eorpacha agus a bhfondúireachtaí polaitiúla Eorpacha cleamhnaithe ar
 mhian leo aitheantas a fháil ar an leibhéal Eorpach sin trí stádas dlíthiúil
 Eorpach agus cistiú poiblí ó bhuiséad ginearálta an Aontais Eorpaigh a fháil,
 ba cheart dóibh urramú do phrionsabail áirithe agus coinníollacha áirithe a
 chomhlíonadh. Go hairithe, ní mór do na páirtithe polaitiúla Eorpacha agus a
 bhfondúireachtaí polaitiúla Eorpacha cleamhnaithe na luachanna a urramú ar a
 bhfuil an tAontas Eorpach bunaithe, mar atá leagtha amach in Airteagal 2
 den Chonradh ar an Aontas Eorpach agus sa Chairt um Chearta Bunúsacha an
 Aontais Eorpaigh.
 (11) Ba cheart prionsabail agus
 ceanglais íosta maidir le rialáil agus eagrú inmheánach na bpáirithe polaitiúla
 Eorpacha a leagan síos, go háirithe le gealltanas i dtaobh caighdeáin arda
 daonlathais páirtí inmheánaigh agus urraim do na caighdeáin sin a áirithiú. Ba
 cheart sraith forálacha bunúsacha riaracháin agus dlíthiúla a bheith i
 reachtanna páirtí pholaitiúil Eorpaigh nó i reacht fondúireachta polaitiúla
 Eorpaí.
 (12) Ba cheart incháilitheacht le
 haghaidh cistiú ó bhuiséad ginearálta an Aontais Eorpaigh a theorannú do
 pháirtithe polaitiúla Eorpacha agus a bhfondúireachtaí polaitiúla Eorpacha a
 fuair an t‐aitheantas sin agus a fuair stádas dlíthiúil Eorpach. Cé go bhfuil sé ríthábhachtach a áirithiú nach
 bhfuil na coinníollacha chun stádas páirtí pholaitiúil Eorpaigh a bhaint amach
 iomarcach, ach gur féidir le comhaontais trasnáisiúnta de pháirtithe polaitiúla
 nó de dhaoine nádúrtha nó díobh araon atá eagraithe agus dáiríre, a
 chomhlíonadh gan stró, is gá freisin critéir chomhréireacha a bhunú chun
 acmhainní teoranta ó bhuiséad an AE a leithdháileadh, lena dtaispeántar go
 hoibiachtúil an uaillmhian Eorpach agus an fhíorthacaíocht thoghchánach atá ann
 do pháirtí polaitiúil Eorpach. Is
 fearr na critéir sin a bheith bunaithe ar thoradh toghchán chuig Parlaimint na
 hEorpa, a gceanglaítear ar na páirtithe polaitiúla Eorpacha a bheith rannpháirteach
 iontu faoin Rialachán seo, lena dtugtar léiriú beacht ar aitheantas toghchánach
 páirtí pholaitiúil Eorpaigh. Ba
 cheart an ról atá ag Parlaimint na hEorpa mar ionadaí díreach ag saoránaigh an
 Aontais, arna sannadh di le hAirteagal 10(2) den Chonradh ar an Aontas
 Eorpacha, a bheith soiléir sa chritéar, chomh maith leis an gcuspóir maidir le
 rannpháirteachas iomlán na bpáirtithe polaitiúla Eorpacha i saol daonlathach an
 Aontais agus gur gníomhaithe gníomhacha iad i ndaonlathas ionadaíoch na hEorpa,
 chun dearcadh, tuairimí agus toil pholaitiúil shaoránaigh an Aontais a chur in
 iúl go héifeachtach. Ba cheart
 incháilitheacht le haghaidh cistiú ó bhuiséad ginearálta an Aontais Eorpaigh a
 theorannú do pháirtithe polaitiúla Eorpacha a bhfuil duine amháin dá gcomhaltaí
 ar a laghad ina ionadaí dóibh i bParlaimint na hEorpa agus d’fhondúireachtaí
 polaitiúla Eorpacha a chuireann iarratas isteach trí pháirtí polaitiúil Eorpach
 a bhfuil duine amháin dá comhaltaí ar a laghad ina ionadaí dóibh i bParlaimint
 na hEorpa.
 (13) Ar mhaithe le trédhearcacht
 chistiú na bpáirtithe polaitiúla Eorpacha a mhéadú, agus le mí-úsáid
 fhéideartha na rialacha maidir le cistiú a sheachaint, ba cheart comhalta de
 chuid Pharlaimint na hEorpa, chun críocha cistiúcháin amháin, a mheas a bheith
 ina chomhalta de pháirtí polaitiúil Eorpach amháin ar a mhéid, agus ba cheart i
 gcás inar ábhartha, gur páirtí é a bhfuil a pháirtí náisiúnta nó réigiúnach
 cleamhnaithe leis ar an dáta deiridh le haghaidh chur isteach na n‐iarratas.
 (14) Ba cheart na nósanna imeachta
 atá le leanúint ag na páirtithe polaitiúla Eorpacha agus a bhfondúireachtaí
 polaitiúla Eorpacha cleamhnaithe agus iad ag cur isteach ar chistiú ó bhuiséad
 ginearálta an Aontais Eorpaigh a leagan síos, chomh maith leis na nósanna imeachta,
 critéir agus rialacha atá le hurramú agus cinneadh á dhéanamh maidir leis an
 gcistiú sin a dheonú.
 (15) Ar mhaithe le cultúr
 polaitiúil Eorpach ina mbeidh neamhspleáchas, cuntasacht agus freagracht a
 chothú, ba cheart cineálacha áirithe bronntanas agus ranníocaíochtaí do
 pháirtithe polaitiúla Eorpacha agus d’fhondúireachtaí polaitiúla Eorpacha ó
 fhoinsí eile seachas buiséad an Aontais Eorpaigh a thoirmeasc nó a a chur faoi
 réir teorannacha agus diancheanglas trédhearcachta.
 (16) Tugann a lán Ballstát cóir
 fhabhrach cánach do bhronntanais a thugtar do pháirtithe polaitiúla agus
 d’fhondúireachtaí polaitiúla i gcás an tairbhí agus na ndeontóirí araon. I
 bhfianaise an ghá atá le forbairt acmhainní dílse páirtithe polaitiúla Eorpacha
 agus fondúireachtaí polaitiúla Eorpacha a chothú, tá sé tábhachtach go
 gcuirfear an chóir fhabhrach cánach ar fáil freisin go huathoibríoch do
 pháirtithe polaitiúla Eorpacha, fondúireachtaí polaitiúla Eorpacha agus a
 ndeontóirí, i gcás bronntanas a dhéanfar laistigh de theorannacha stát agus
 tharstu.
 (17) Ba cheart do pháirtithe
 polaitiúla Eorpacha bheith ábalta feachtais arna seoladh i gcomhthéacs toghchán
 chuig Parlaimint na hEorpa a mhaoiniú agus ba cheart cistiú agus teorannú
 speansas toghcháin do pháirtithe agus d’iarrthóirí ag na toghcháin sin a bheith
 á rialú leis na rialacha is infheidhme i ngach Ballstát. Ar mhaithe le cuidiú
 le hardú feasachta polaitiúla Eorpaí i measc shaoránaigh an Aontais Eorpaigh
 agus le trédhearcacht an phróisis thoghchánaigh Eorpaigh a chur chun cinn, ba
 cheart páirtithe polaitiúla Eorpacha a spreagadh chun na naisc idir iad féin
 agus a bpáirtithe polaitiúla náisiúnta cleamhnaithe mar aon lena a n‐iarrthóirí
 a chur in iúl do shaoránaigh le linn toghchán chuig Parlaimint na hEorpa.
 (18) Níor cheart do pháirtithe
 polaitiúla Eorpacha, páirtithe polaitiúla eile ná páirtithe nó iarrthóirí
 náisiúnta go háirithe, a chistiú go díreach ná go hindíreach. Níor cheart
 d’fhondúireachtaí polaitiúla Eorpacha, páirtithe polaitiúla ná iarrthóirí
 Eorpacha ná náisiúnta a mhaoiniú, go díreach ná go hindíreach. Thairis sin,
 níor cheart do pháirtithe polaitiúla Eorpacha ná a bhfondúireachtaí polaitiúla
 Eorpacha cleamhnaithe feachtais reifrinn náisiúnta a mhaoiniú. Tá Dearbhú
 Uimh. 11 maidir le hAirteagal 191 den Chonradh ag bunú an
 Chomhphobail Eorpaigh atá curtha i gceangal le hIonstraim Chríochnaitheach
 Chonradh Nice léirithe sna prionsabail seo.
 (19) Ar
 chúiseanna trédhearcachta, agus chun grinnscrúdú agus cuntasacht dhaonlathach
 na bpáirtithe polaitiúla Eorpacha agus na bhfondúireachtaí polaitiúla Eorpacha
 a neartú, ba cheart faisnéis a mheastar a bheith chun leasa shubstaintigh an
 phobail, a bhaineann go sonrach lena reachtanna, comhaltacht, ráitis
 airgeadais, deontóirí agus bronntanais [ranníocaíochtaí] agus deontais arna
 bhfáil ó bhuiséad an Aontais, chomh maith le faisnéis a bhaineann le cinntí
 arna ndéanamh ag Parlaimint na hEorpa maidir le clárú, cistiú agus pionóis, a
 fhoilsiú. Ach creat rialála a bhunú lena áirithiú go mbeidh an fhaisnéis sin ar
 fáil ag an bpobal, sin an bealach is éifeachtaí chun cothromaíocht agus chun
 iomaíocht chóir a áirithiú idir fórsaí polaitiúla, rud a neartódh muinín na
 saoránach agus na vótálaithe sa daonlathas ionadaíoch Eorpach a neartú ar an
 gcuma sin, agus a thacódh le próisis toghchánacha agus reachtacha atá oscailte,
 trédhearcach agus daonlathach, agus, ar bhonn níos leithne, a choiscfidh
 calaois agus mí-úsáidí cumhachta. I gcomhréir le prionsabal na comhréireachta,
 níor cheart go feidhm a bheith ag an oibleagáid i dtaca le haitheantas daoine
 nádúrtha a fhoilsiú maidir leis na comhaltaí sin de pháirtí polaitiúil Eorpach
 nár thoiligh go sainráite le foilsiú ná le bronntanais ar comhionann iad agus
 EUR 1 000 nó níos lú in aghaidh na bliana agus in aghaidh an
 deontóra. Chomh maith leis sin, i gcomhréir le prionsabal na comhréireachta, ba
 cheart faisnéis faoi bhronntanais a fhoilsiú go bliantúil, ach amháin le linn
 feachtas toghcháin chuig Parlaimint na hEorpa, nó i gcás bronntanas is mó ná
 EUR 12 000 áit ar ceart iad a fhoilsiú go gasta.
 (20) Leis an Rialachán seo
 urramaítear na cearta bunúsacha agus urramaítear na prionsabail atá coisricthe
 sa Chairt um Chearta Bunúsacha an Aontais Eorpaigh, go háirithe
 Airteagal 7 agus Airteagal 8 de ina ndearbhaítear go bhfuil an ceart
 ómóis dá shaol nó dá saol príobháideach ag gach duine agus cosaint na sonraí
 pearsanta a bhaineann leis, agus gur cheart é a chur chun feidhme agus na
 cearta agus na prionsabail sin á n‐urramú.
 (21) Maidir le Rialachán
 (CE) Uimh. 45/2001 ó Pharlaimint na hEorpa agus ón gComhairle an
 18 Nollaig 2000 maidir le cosaint daoine aonair i ndáil leis an
 bpróiseáil a dhéanann institiúidí agus comhlachtaí an Chomhphobail ar shonraí
 pearsanta agus maidir le saorghluaiseacht na sonraí sin[15],
 tá feidhm aige maidir leis an bpróiseáil sonraí pearsanta a dhéanann Parlaimint
 na hEorpa agus an coiste daoine neamhspleácha oirirce agus an Rialacháin seo á
 chur i bhfeidhm.
 (22) Maidir le Treoir 95/46/CE
 ó Pharlaimint na hEorpa agus ón gComhairle an 24 Deireadh
 Fómhair 1995 maidir le cosaint daoine aonair i dáil le próiseáil sonraí
 pearsanta agus saorghluaiseacht na sonraí sin[16], tá feidhm aici
 maidir le próiseáil sonraí pearsanta a dheanfar agus agus an Rialachán seo á
 chur i bhfeidhm á chur i bhfeidhm .
 (23) Ar mhaithe le soiléire
 dhlíthiúil, is cuí a shoiléiriú gurb iad Parlaimint na hEorpa, na páirtithe
 polaitiúla Eorpacha agus na fondúireachtaí polaitiúla Eorpacha, na húdaráis
 náisiúnta atá inniúil chun rialú a dhéanamh ar ghnéithe a bhaineann le maoiniú
 páirtithe polaitiúla Eorpacha agus fondúireachtaí polaitiúla Eorpacha, agus
 tríú páirtithe ábhartha eile dá dtagraítear nó dá bhforáiltear sa Rialachán seo
 na rialathóirí sonraí de réir de bhrí Rialachán (CE) Uimh. 45/2001 nó
 Threoir 95/46/CE. Is gá freisin an uastréimse a shonrú a bhféadfaidh siad
 na sonraí pearsanta arna mbailiú chun críocha dhlíthiúlacht, rialtacht agus
 thrédhearcacht chistiú na bpáirithe polaitiúla Eorpacha agus na
 bhfondúireachtaí polaitiúla Eorpacha a áirithiú a choinneáil lena linn. Ina
 gcáil mar rialaitheóirí sonraí, ní mór do Pharlaimint na hEorpa, na páirtithe
 polaitiúla Eorpacha agus fondúireachtaí polaitiúla Eorpacha, na húdaráis
 inniúla náisiúnta agus na tríú páirtithe ábhartha na bearta iomchuí uile a
 dhéanamh chun oibleagáidí a fhorchuirtear le Rialachán (CE) Uimh. 45/2001
 agus le Treoir 95/46/CE a chomhlíonadh, go háirithe na hoibleagáidí a
 bhaineann le dlíthiúlacht na próiseála, slándáil na ngníomhaíochtaí próiseála,
 soláthar faisnéise agus cearta na ndaoine a mbaineann na sonraí leo rochtain a
 fháil ar a sonraí pearsanta, chomh maith le ceartú agus scrios a sonraí
 pearsanta a fháil.
 (24) Tá feidhm ag forálacha
 Chaibidil III de Threoir 95/46/CE maidir le leigheasanna
 breithiúnacha, dliteanas agus smachtbhannaí i ndáil leis an bpróiseáil sonraí a
 dhéantar agus an Rialacháin seo á chur i bhfeidhm. Ba cheart na húdaráis
 inniúla náisiúnta nó na tríú páirtithe ábhartha a bheith faoi dhliteanas i
 gcomhréir leis an dlí náisiúnta is infheidhme maidir le haon damáiste a
 dhéanann siad. Ina theannta sin, ba cheart do na Ballstáit a áirithiú go mbeidh
 na húdaráis inniúla náisiúnta nó na tríú páirithe ábhartha faoi réir pionós
 iomchuí i leith sáruithe ar an Rialachán sin.
 (25) Leagfar síos rialacha agus
 nósanna imeachta sonracha maidir le leithdháileadh na leithreasaí atá ar fáil
 gach bliain ó bhuiséad ginearálta an Aontais Eorpaigh, ag cur san áireamh, ar
 thaobh amháin, líon na dtairbhithe agus, ar an taobh eile, cion na gcomhaltaí
 tofa i bParlaimint na hEorpa de gach páirtí polaitiúil Eorpach is tairbhí agus,
 thairis sin, a fhondúireacht pholaitiúil Eorpach chleamhnaithe faoi seach.
 Déanfar foráil sna rialacha sin maidir le rialú dian trédhearcachta,
 cuntasaíochta, iniúchta agus airgeadais ar pháirtithe polaitiúla Eorpacha agus
 a bhfondúireachtaí polaitiúla Eorpacha cleamhnaithe, agus maidir le forálacha
 iniúchta arna ndéanamh ag Parlaimint na hEorpa agus ag an gCúirt Iniúchóirí
 chomh maith le smachtbhannaí iomchuí, lena n‐áirítear cás sáraithe arna
 dhéanamh ag páirtí polaitiúil Eorpach nó fondúireacht pholaitiúil Eorpach ar na
 luachanna ar a bhfuil an tAontas Eorpach bunaithe.
 (26) Ba cheart don Pharlaimint a
 fhíorú go rialta go leanfar de na coinníollacha agus na ceanglais a bhaineann
 le clárú agus cistiú páirtithe polaitiúla Eorpacha agus fondúireachtaí
 polaitiúla Eorpacha a chomhlíonadh. Ba
 cheart an fíorú seo a dhéanamh go bliantúil, nó tar éis do dhuine nádúrtha nó
 dlítheanach an méid sin a iarraidh go réasúnaithe. Níor cheart cinntí a
 bhaineann le hurramú na luachanna ar a bhfuil an tAontas bunaithe a dhéanamh
 ach i gcomhréir leis an nós imeachta atá ceaptha go sonrach chun na críche sin,
 agus i gcomhairle leis an gcoiste daoine neamhspleácha oirirce.
 (27) Ba cheart cúnamh teicniúil atá
 le tabhairt ag Parlaimint na hEorpa do pháirtithe polaitiúla Eorpacha a bheith
 bunaithe ar phrionsabal na córa comhionainne, a sholáthar in aghaidh sonraisc
 agus íocaíochta agus beidh an cúnamh sin faoi réir tuarascála poiblí rialta.
 (28) Ba cheart príomhghnéithe an
 Rialacháin a chur i láthair ar shuíomh gréasáin tiomnaithe agus a scrúdú i dtuarascáil
 bhliantúil ó Pharlaimint na hEorpa, tuarascáil ar ceart í a fhoilsiú.
 (29) Tríd an léirmheas breithiúnach
 a bhaineann le dlínse Chúirt Bhreithiúnais an Aontais Eorpaigh cuideofar le cur
 i bhfeidhm ceart an Rialacháin seo a áirithiú. Ba cheart forálacha a dhéanamh
 maidir le nósanna imeachta achomhairc riaracháin
 (30) I bhfianaise an ghá atá le
 hathruithe agus breisithe suntasacha a chur leis na rialacha agus nósanna
 imeachta is infheidhme faoi láthair maidir le páirtithe polaitiúla Eorpacha
 agus fondúireachtaí polaitiúla Eorpacha, ba cheart Rialachán
 (CE) Uimh. 2004/2003 a aisghairm,
 TAR ÉIS AN RIALACHÁN SEO A
 GHLACADH:
 CAIBIDIL I
 Forálacha ginearálta
 Airteagal 1
 Ábhar
 Sa Rialachán tá na
 coinníollacha leagtha síos lena rialaítear an reacht agus cistiú páirtithe
 polaitiúla ar leibhéal Eorpach (dá ngairtear “páirtithe polaitiúla Eorpacha”
 anseo feasta) agus fondúireachtaí polaitiúla ar leibhéal Eorpach (dá ngairtear
 "fondúireachtaí polaitiúla Eorpacha” anseo feasta).
 Airteagal 2
 Sainmhínithe
 Chun críocha an
 Rialacháin seo:
 (1) ciallaíonn ‘páirtí polaitiúil’
 comhlachas saoránach a shaothraíonn cuspóirí polaitiúla,
 (2) ciallaíonn ‘comhaontas polaitiúil’
 comhar struchtúrtha idir páirtithe polaitiúla agus/nó daoine nádúrtha ó
 Bhallstáit éagsúla,
 (3) ciallaíonn ‘páirtí polaitiúil
 Eorpach’ ‘comhaontas polaitiúil’ a shaothraíonn cuspóirí polaitiúla agus atá
 cláraithe le Parlaimint ne hEorpa i gcomhréir leis na coinníollacha agus na
 nósanna imeachta atá leagtha síos sa Rialachán seo,
 (4) ciallaíonn ‘fondúireacht pholaitiúil
 Eorpach’ eintiteas atá cleamhnaithe go foirmiúil le páirtí polaitiúil Eorpach,
 a bhfuil reachtanna cláraithe aici le Parlaimint na hEorpa i gcomhréir leis na
 coinníollacha agus na nósanna imeachta atá leagtha síos sa Rialachán seo, agus
 atá, trína gníomhaíochtaí, laistigh d'aidhmeanna agus luachanna bunúsacha arna
 saothrú ag an Aontas Eorpach, ina gcranntaca ag cuspóirí an pháirtí pholaitiúil
 Eorpaigh agus a chomhlánann na cuspóirí sin trí ceann amháin nó roinnt de na
 cúraimí seo a leanas, a chur i gcrích:
 (a)
 an díospóireacht faoi shaincheisteanna beartais
 phoiblí Eorpaigh agus próiseas an lánpháirtithe Eorpaigh a bhreathnú, a
 anailísiú agus cur léi,
 (b)
 gníomhaíochtaí atá nasctha le saincheisteanna
 beartais phoiblí Eorpaigh a fhorbairt, amhail seimineáir, oiliúint,
 comhdhálacha agus staidéir ar na saincheisteanna sin idir geallsealbhóirí
 ábhartha, lena n‐áirítear eagraíochtaí óige agus iondadaithe eile na
 sochaí sibhialta, a eagrú agus tacú leo.
 (c)
 comhar a fhorbairt chun daonlathas, lena n‐áirítear
 daonlathas i dtríú tíortha, a chur chun cinn,
 (d)
 fónamh mar chreat le haghaidh fondúireachtaí
 polaitiúla náisiúnta, acadóirí, agus gníomhaithe ábhartha eile chun bheith ag
 obair le chéile ar leibhéal na hEorpa,
 (5) ciallaíonn ‘Parlaimint réigiúnach’
 nó ‘tionól réigiúnach’ comhlacht a bhfuil sainordú toghchánach réigiúnach ag a
 chomhaltaí nó atá cuntasach go polaitiúil do thionól tofa,
 (6) ciallaíonn ‘cistiú ó bhuiséad an
 Aontais Eorpaigh’ deontas a bhronntar i gcomhréir le Teideal IV de Chuid a hAon
 de Rialachán (CE, EURATOM) Uimh. 1605/2002 ón gComhairle an
 25 Meitheamh 2002 maidir leis an Rialachán Airgeadais is infheidhme
 maidir le buiséad ginearálta na gComhphobal Eorpach[17]
 (dá ngairtear ‘an Rialachán Airgeadais’ anseo feasta) nó [ranníocaíocht] a
 bhronntar i gcomhréir le [...][18].
 (7) ciallaíonn ‘bronntanas’ tairiscintí
 airgid thirim agus bronntanais eile chomhchineáil (earraí nó seirbhísí) arb
 ionann iad agus buntáiste eacnamaíoch don pháirtí polaitiúil Eorpach nó don
 fhondúireacht pholaitiúil Eorpach lena mbaineann.
 CAIBIDIL II
 Reacht do pháirtithe polaitiúla Eorpacha agus fondúireachtaí polaitiúla
 Eorpacha
 Airteagal 3
 Coinníollacha maidir le clárú
 1. Beidh comhaontas polaitiúil,
 mar atá sainmhínithe in Airteagal 2, pointe (2), i dteideal
 reachtanna a chlárú le Parlaimint na hEorpa chun bheith ina pháirtí polaitiúil
 Eorpach faoi réir na gcoinníollacha seo a leanas:
 (a)
 ní foláir a shuíomh a bheith aige i mBallstát,
 (b)
 ní foláir é a bheith ionadaithe, in aon cheathrú de
 na Ballstáit ar a laghad, ag Comhaltaí Pharlaimint na hEorpa nó sna Parlaimintí
 náisiúnta, sna Parlaimintí réigiúnacha nó sna tionóil réigiúnacha, nó
 ní foláir dó, in aon cheathrú de na Ballstáit ar a
 laghad, trí faoin gcéad ar a laghad de na vótaí a fháil a caitheadh i ngach
 ceann de na Ballstáit sin ag na toghcháin is deireanaí chuig Parlaimint na
 hEorpa,
 (c)
 ní foláir dó, go háirithe ina chlár agus ina
 ghníomhaíochtaí, agus trí ghníomhaíochtaí a gcomhaltaí, na luachanna ar a
 bhfuil an tAontas Eorpach bunaithe a urramú, eadhon, meas ar dhínit an duine,
 ar an tsaoirse, ar an daonlathas, ar an gcomhionannas, ar an smacht reachta
 agus ar chearta an duine, lena n‐áirítear cearta daoine ó ghrúpaí
 mionlaigh,
 (d)
 ní foláir dó sé páirt a ghlacadh i dtoghcháin chuig
 Parlaimint na hEorpa, nó a rún a chur in iúl go poiblí páirt a ghlacadh sna
 chéad toghcháin eile chuig Parlaimint na hEorpa,
 (e)
 ní ceart dó spriocanna brabúis a shaothrú.
 2. Beidh fondúireacht
 pholaitiúil, i dteideal a reachtanna a chlárú chun bheith ina páirtí polaitiúil
 Eorpach le Parlaimint na hEorpa faoi réir na gcoinníollacha seo a leanas:
 (a)
 ní foláir di bheith cleamhnaithe le páirtí
 polaitiúil Eorpach atá aitheanta i gcomhréir leis na coinníollacha agus na
 nósanna imeachta atá leagtha síos sa Rialachán seo, mar atá deimhnithe trí
 reachtanna cláraithe an pháirtí sin,
 (b)
 ní foláir a suíomh a bheith aici i mBallstát,
 (c)
 ní foláir di, go háirithe ina clár agus ina
 gníomhaíochtaí, na luachanna ar a bhfuil an tAontas Eorpach bunaithe a urramú,
 eadhon, meas ar dhínit an duine, ar an tsaoirse, ar an daonlathas, ar an
 gcomhionannas, ar an smacht reachta agus ar chearta an duine, lena n‐áirítear
 cearta daoine ó ghrúpaí mionlaigh,
 (d)
 ní foláir dá cuspóirí a bheith ag comhlánú cuspóirí
 an pháirtí pholaitiúil Eorpaigh a bhfuil sí cleamhnaithe leis go foirmiúil,
 (e)
 ní foláir a comhlacht rialaithe a bheith
 comhdhéanta de chomhaltaí ó aon cheathrú de na Ballstáit ar a laghad,
 (f)
 ní ceart di spriocanna brabúis a shaothrú.
 3. Is féidir le páirtí
 polaitiúil Eorpach aon fhondúireacht pholaitiúil Eorpach amháin arna cleamhnú
 go foirmiúil a bheith aige. Ní foláir an caidreamh foirmiúil idir páirtí
 polaitiúil Eorpach agus a fhondúireacht pholaitiúil Eorpach chleamhnaithe a
 dhearbhú i reachtanna an dá cheann, i gcomhréir le hAirteagal 4(1) agus
 Airteagal 5. Ní foláir do gach páirtí polaitiúil Eorpach agus do gach
 fondúireacht pholaitiúil Eorpach chleamhnaithe idirdhealú a áirithiú idir
 bainistíocht laethúil agus struchtúir rialaithe agus cuntais airgeadais an
 pháirtí pholaitiúil Eorpaigh, ar thaobh amháin, agus a fondúireachtaí
 polaitiula Eorpaí, ar an taobh eile.
 Airteagal 4
 Rialachas agus daonlathas inmheánach páirtithe polaitiúla Eorpacha
 1. Áireofar i reachteanna páirtí
 pholaitiúil Eorpaigh forálacha riaracháin agus dlíthiúla lena gcuimsítear an
 méid seo a leanas ar a laghad:
 (a)
 ainm an pháirtí, ar féidir é a idirdhealú go
 soiléir, agus ina fhoirm ghearr chomh maith, ó ainm aon pháirtí pholaitiúil
 Eorpaigh atá ann cheana,
 (b)
 seoladh a shuímh, nach foláir dó bheith i gceann de
 na Ballstáit,
 (c)
 foirm dhlíthiúil an pháirtí, mar a aithnítear é i
 ndlíchóras an Bhallstáit ina bhfuil a shuíomh aige,
 (d)
 clár polaitiúil i scríbhinn ina bhfuil aidhm agus
 cuspóirí an pháirtí leagtha amach,
 (e)
 a thiomantas cloí leis an bprionsabal
 neamhbhrabhúis, gan dochar d’Airteagal 12(4),
 (f)
 ainm a fhondúireachta polaitiúla cleamhnaithe, i
 gcás inar ábhartha, agus tuairisc ar an gcaidreamh foirmiúil atá eatarthu,
 (g)
 faisnéis faoi ionadaíocht an pháirtí i leith a
 ghníomhaíochtaí uile bainistíochta laethúla, lena n‐áirítear ionadaíocht
 dhlíthiúil,
 (h)
 riarachán agus bainistíocht airgeadais an pháirtí,
 (i)
 na comhlachtaí nó na daoine nádúrtha, i ngach
 Ballstát lena mbaineann, a bhfuil an chumhacht ionadaíoch acu, go háirithe chun
 críocha maoin shochorraithe agus dhochorraithe a fháil nó a dhiúscairt agus
 chun bheith ina bpáirtí in imeachtaí dlíthiúla.
 (j)
 díscaoileadh an eintitis mar pháirtí polaitiúil
 Eorpach aitheanta.
 2. Áireofar i reachtanna páirtí
 pholaitiúil Eorpaigh forálacha maidir le daonlathas páirtí inmheánaigh lena
 gcuimsítear an méid seo a leanas ar a laghad:
 (a)
 ligean isteach, éirí as oifig agus eisiamh chomhaltaí
 an pháirtí, agus liosta comhaltaí i gceangal leis an méid sin,
 (b)
 na cearta agus na dualgais a bhaineann le gach
 cineál comhaltachta, lena n‐áirítear na rialacha lena ráthaítear cearta
 ionadaíochta na gcomhaltaí uile, bíodh siad ina ndaoine nádúrtha nó ina ndaoine
 dlítheanacha, agus na cearta vótála ábhartha,
 (c)
 feidhmiú an chomhthionóil ghinearálta, ar ceart
 ionadaíocht na gcomhaltaí uile ann a áirithiú,
 (d)
 toghadh daonlathach comhlachtaí rialaithe uile eile
 agus na próisis chinnteoireachta daonlathacha lena n‐aghaidh, ag sonrú a
 chumhachtaí, a fhreagrachtaí agus a chomhdhéanaimh i gcás gach ceann acu, agus
 lena n‐áirítear na modheolaíochtaí le haghaidh ceapadh agus dífhostú a
 chomhaltaí agus critéir shoiléire agus thrédhearcacha maidir le roghnú
 iarrthóirí agus toghadh sealbhóirí oifige, nach foláir a sainordú a theorannú ó
 thaobh ama ach a fhéadtar a athnuachan,
 (e)
 próisis chinnteoireachta inmheánacha an pháirtí, go
 háirithe na nósanna imeachta vótála agus na ceanglais chóraim,
 (f)
 a chur chuige maidir le trédhearcacht, go háirithe
 ó thaobh leabhar, cuntas agus bronntanas, príobháideachais agus cosanta sonraí
 pearsanta,
 (g)
 an nós imeachta chun na reachtanna a leasú.
 Airteagal 5
 Rialachas fondúireachtaí polaitiúla Eorpacha
 Áirítear i reachtanna fondúireachta polaitiúla
 Eorpaí forálacha lena gcuimsítear an méid seo a leanas ar a laghad:
 (a)
 ainm na fondúireachta, nach foláir a bheith
 so-idirdhealaithe, ina fhoirm ghearr chomh maith lena fhoirm fhada, ó ainm aon
 fhondúireacht pholaitiúil Eorpach atá ann cheana,
 (b)
 seoladh a suímh, nach foláir a bheith i gceann de
 na Ballstáit,
 (c)
 foirm dhlíthiúil na fondúireachta, mar a aithnítear
 é i ndlíchórasi ndlíchóras an Bhallstáit ina bhfuil a suíomh aici,
 (d)
 tuairisc ar aidhm agus ar chuspóirí na
 fondúireachta, nach foláir dóibh bheith comhoiriúnach leis na cúraimí atá
 liostaithe in Airteagal 2 pointe (4),
 (e)
 a tiomantas cloí leis an bprionsabal
 neamhbhrabhúis,
 (f)
 ainm an pháirtí pholaitiúil Eorpaigh a bhfuil sí
 cleamhnaithe go díreach leis, agus tuairisc ar an gcaidreamh foirmiúil atá
 eatarthu,
 (g)
 liosta chomhlachtaí na fondúireachta, ag sonrú i
 gcás gach ceann acu a chumhachtaí, freagrachtaí agus comhdhéanamh, lena n‐áirítear
 na modheolaíochtaí le haghaidh ceapadh agus dífhostú a chomhaltaí agus a
 bhainisteoirí,
 (h)
 riarachán agus bainistíocht airgeadais na
 fondúireachta,
 (i)
 na comhlachtaí nó na daoine nádúrtha, i ngach
 Ballstát lena mbaineann, a bhfuil an chumhacht ionadaíoch acu, go háirithe chun
 críocha maoin shochorraithe agus dhochorraithe a fháil nó a dhiúscairt agus
 chun bheith ina bpáirtí in imeachtaí dlíthiúla.
 (j)
 an nós imeachta chun na reachtanna a leasú.
 (k)
 díscaoileadh an eintitis mar fhondúireacht
 pholaitiúil Eorpach aitheanta.
 Airteagal 6
 Clárú
 1. Bunóidh Parlaimint na hEorpa
 clárlann (dá ngairtear ‘an Chlárlann’ anseo feasta) chun críocha páirtí polaitiúil
 Eorpach agus fondúireacht pholaitiúil Eorpach a chlárú.
 2. Ionas go gclárófar a
 reachtanna, déanfaidh an comhaontas polaitiúil, mar a shainmhínítear in
 Airteagal 2 pointe (2), nó an fhondúireacht pholaitiúil atá
 cleamhnaithe le páirtí polaitiúil Eorpach iarratas a chomhdú le Parlaimint na
 hEorpa.
 3. Beidh an méid seo a leanas
 ag gabháil leis an iarratas:
 (a)
 doiciméid lena gcruthaítear go gcomhlíonann an t‐iarratasóir
 na coinníollacha atá leagtha síos in Airteagal 3,
 (b)
 reachtanna an pháirtí nó na fondúireachta, ina n‐áireofar,
 mar a cheanglaítear le hAirteagal 4 agus le hAirteagal 5, clár
 polaitiúil an pháirtí i scríbhinn nó tuairisc ar aidhm agus ar chuspóirí na
 fondúireachta chomh maith leis na rialacha agus na forálacha faoi seach maidir
 le rialachas agus daonlathas páirtí inmheánaigh.
 4. Ní fhéadfaidh fondúireacht
 pholaitiúil a reachtanna a chlárú leis an gClárlann ach amháin tríd an bpáirtí
 polaitiúil Eorpach lena bhfuil sí cleamhnaithe.
 5. Laistigh de thrí mhí tar éis
 an t‐iarratas ar chlárú a fháil, glacfaidh Parlaimint na hEorpa cinneadh,
 a fhoilseoidh sí in Iris Oifigiúil an Aontais Eorpaigh, mar aon le
 reachtanna an pháirtí nó na fondúireachta nó, i gcás nár formheasadh iarratas,
 na forais leis an diúltiú.
 6. Déanfar aon leasuithe ar na
 doiciméid nó na reachtanna arna dtíolacadh mar chuid den iarratas ar chlárú i
 gcomhréir le mír 3 a chur i bhfios do Pharlaimint na hEorpa laistigh de
 cheithre seachtaine.
 7. Déanfar liosta arna thabhairt
 cothrom le dáta de chomhaltaí fondúireachta polaitiúla Eorpaí, i gceangal le
 reachtanna an pháirtí i gcomhréir le hAirteagal 4(2), a chur chuig
 Parlaimint na hEorpa ar bhonn bliantúil, ach laistigh de cheithre seachtaine ó
 aon athruithe a bhféadfar nach gcomhlíonfaidh an páirtí polaitiúil Eorpach an
 ceanglas in Airteagal 3(1)(b) a thuilleadh dá n‐eis.
 Airteagal 7
 An clárú a fhíorú
 1. Fíoróidh Parlaimint na hEorpa
 go bliantúil go leanfaidh na páirtithe polaitiúla Eorpacha agus na
 fondúireachtaí polaitiúla Eorpacha de na coinníollacha agus na ceanglais atá
 leagtha amach in Airteagail 3, 4 agus 5 a chomhlíonadh.
 I gcás inar ábhartha, déanfar uainiú an fhíoraithe
 bhliantúil dá dtagraítear sa mhír seo a ailíniú leis an nós imeachta iarratais
 ar chistiú atá leagtha amach in Airteagal 13, chun gur féidir leis an
 gClárlann agus leis an Oifigeach Údarúcháin faisnéis a chomhordú agus a
 mhalartú de réir mar is gá.
 2. Aon uair a iarrann aon
 cheathrú dá comhaltaí, a ionadaíonn trí ghrúpa pholaitiúla ar a laghad i
 bParlaimint na hEorpa, é, cinnfidh Parlaimint na hEorpa trí thromlach dá
 comhaltaí an leanfar den choinníoll in Airteagal 3(1)(c) i gcás páirtí
 polaitiúil Eorpach, agus in Airteagal 3(2)(c) i gcás fondúireachta
 polaitiúla Eorpaí, a chomhlíonadh.
 Sula ndéanfaidh sí a cinneadh, éistfidh Parlaimint
 na hEorpa le hionadaithe an pháirtí pholaitiúil Eorpaigh nó na fondúireachta
 polaitiúla Eorpaí lena mbaineann agus iarrfaidh sí ar choiste daoine
 neamhspleácha oirirce tuairim a thabhairt ar an ábhar laistigh de thréimhse
 réasúnta ama.
 Beidh triúr comhaltaí ar an gcoiste sin, agus
 ceapfaidh Parlaimint na hEorpa, an Chomhairle agus an Coimisiún comhalta amháin
 laistigh de shé mhí tar éis dheireadh chéad sheisiún Pharlaimint na hEorpa tar
 éis toghchán chuig Parlaimint na hEorpa. Soláthróidh Parlaimint na hEorpa
 rúnaíocht agus cistiú an choiste.
 3. Féadfaidh aon duine nádúrtha
 nó dlítheanach, uair ar bith, iarraidh réasúnaithe a chur isteach chuig
 Parlaimint na hEorpa chun a fhíorú go leanfar de cheann amháin nó níos mó de na
 coinníollacha agus de na ceanglais dá dtagraítear i mír 1 a chomhlíonadh. Ní féidir sárú ar na luachanna ar a bhfuil an
 tAontas bunaithe arna dhéanamh ag páirtí polaitiúil Eorpach, lena n‐áirítear
 a chomhaltaí, nó ag fondúireacht pholaitiúil Eorpach a shuíomh ach i gcomhréir
 le mír 2.
 4. Má chinneann Parlaimint na
 hEorpa nach bhfuil aon cheann de na coinníollacha nó na ceanglais dá
 dtagraítear i mír 1 á chomhlíonadh a thuilleadh, beidh feidhm ag na
 forálacha dá bhforáiltear in Airteagal 11 nó in Airteagal 22 nó sa dá
 cheann, ag féachaint go cuí le forálacha Airteagal 23.
 5. Forghéillfidh fondúireacht
 pholaitiúil Eorpach a stádas go huathoibríoch má bhaintear an páirtí polaitiúil
 Eorpach lena bhfuil sí cleamhnaithe den Chlárlann. Déanfaidh an tOifigeach
 Údarúcháin atá freagrach méid na ranníocaíochta nó an chomhaontaithe deontais
 nó an cinneadh maidir le cistiú an Aontais arna fháil faoin Rialachán seo a
 laghdú nó a fhoirceannadh, agus aon suimeanna arna n‐íoc go míchuí faoin
 ranníocaíocht nó faoi chomhaontú deontais nó faoin gcinneadh a aisghabháil
 chomh maith le haon chistiú Aontais nár caitheadh faoi dháta an chinnidh arna
 ghlacadh ar bhonn Airteagal 11.
 CAIBIDIL III
 Stádas dlíthiúil do pháirtithe polaitiúla Eorpacha agus fondúireachtaí
 polaitiúla Eorpacha
 Airteagal 8
 Pearsantacht dhlítheanach
 Beidh pearsantacht dhlítheanach ag an bpáirtí
 polaitiúil Eorpach agus ag an bhfondúireacht pholaitiúil Eorpach, a gheobhaidh
 siad ar an dáta a iontráilfear iad sa Chlárlann i gcomhréir le
 hAirteagal 6.
 Airteagal 9
 Aitheantas dlíthiúil agus acmhainneacht dhlíthiúil
 Beidh lánaitheantas dlíthiúil agus
 láninniúlacht dhlíthiúil ag an bpáirtí polaitiúil Eorpach agus ag an
 bhfondúireacht pholaitiúil Eorpach sna Ballstáit uile.
 Airteagal 10
 An dlí is infheidhme
 1. Beidh an páirtí polaitiúil
 Eorpach agus an fhondúireacht pholaitiúil Eorpach á rialú ag an Rialachán seo
 agus, i gcás ina n‐údaraíonn an Rialachán seo go sainráite é, ag
 forálacha a reachtanna faoi seach.
 2. I gcás ábhar nach bhfuil
 rialáilte ag an Rialachán seo nó, i gcás ina rialálann sé ábhair go páirteach,
 i gcás na ngnéithe sin nach bhfuil cumhdaithe leis, beidh an páirtí polaitiúil
 Eorpach agus an fhondúireacht pholaitiúil Eorpach á rialú sa Bhallstát ina
 bhfuil a s(h)uíomh, ag na rialacha náisiúnta sin is infheidhme maidir leis an
 bhfoirm dhlíthiúil dá dtagraítear i reachtanna an pháirtí nó na fondúireachta.
 Beidh na gníomhaíochtaí a dhéanann an páirtí polaitiúil Eorpach agus an
 fhondúireacht pholaitiúil Eorpach á rialú ag rialacha náisiúnta ábhartha na
 mBallstát sin.
 Airteagal 11
 Stádas dlíthiúil a fhoirceannadh agus a thabhairt chun
 críche
 1. Déanfaidh páirtí polaitiúil
 Eorpach nó fondúireacht pholaitiúil Eorpach a stádas a fhorghéilleadh agus
 scorfaidh siad de phearsantacht dhlítheanach a bheith acu i gceann amháin de na
 cásanna seo a leanas:
 (a)
 cinneann a c(h)omhlacht rialaithe an páirtí
 polaitiúil Eorpach nó an fhondúireacht pholaitiúil Eorpach a fhoirceannadh,
 (b)
 cinneann a c(h)omhlacht rialaithe an páirtí
 polaitiúil Eorpach nó an fhondúireacht pholaitiúil Eorpach a thiontú ina
 (h)eintiteas dlíthiúil a aithnítear i ndlíchóras Ballstáit.
 (c)
 ní chomhlíonann páirtí polaitiúil Eorpach na
 ceanglais in Airteagal 3(1)(b) tar éis athruithe ar a chomhaltacht nó tar
 éis toghchán chuig Parlaimint na hEorpa,
 (d)
 baintear é den Chlárlann de bhun na bhforálacha in
 Airteagal 22(1) nó (4) nó i gcomhréir le hAirteagal 7(5).
 2. Glacfaidh Parlaimint na
 hEorpa cinneadh maidir leis an stádas dlíthiúil Eorpach a fhoirceannadh agus a
 bhaint den Chlárlann.
 3. Má bhaineann ceann de na
 cásanna dá bhforáiltear i mír 1 pointí (a), (b) nó (c) le páirtí
 polaitiúil Eorpach nó le fondúireacht pholaitiúil Eorpach, déanfar aon
 chinneadh leanúnach maidir le cistiú ón Aontas arna fháil faoi réir an
 Rialacháin seo a aistharraingt nó aon chomhaontú ar an gcistiú sin a
 fhoirceannadh agus aon chistiú Aontais nach bhfuil caite a aisghabháil, lena n‐áirítear
 aon chistí Aontais nach bhfuil caite ó bhlianta roimhe sin.
 4. Rialófar foirceannadh,
 dócmhainneacht, scor d’íocaíochtaí agus nósanna imeachta comhchosúla trí na
 forálacha dlíthiúla a bhfuil feidhm acu maidir leis an bhfoirm dhlíthiúil dá
 dtagraítear i reachtanna an pháirtí pholaitiúil Eorpaigh nó na fondúireachta
 polaitiúla Eorpaí sa Bhallstát ina bhfuil a s(h)uíomh aige/aici.
 Caibidil IV
 Forálacha cistiúcháin
 Airteagal 12
 Coinníollacha maidir le cistiú
 1. Maidir le páirtí polaitiúil
 Eorpach a cláraíodh i gcomhréir leis na coinníollacha agus na nósanna imeachta
 atá leagtha síos sa Rialachán seo, arna ionadú i bParlaimint na hEorpa ag duine
 amháin dá chomhaltaí ar a laghad, agus nach bhfuil i gceann de na cásanna
 eisiaimh dá dtagraítear in Airteagal [93] den Rialachán Airgeadais,
 féadfaidh sé cur isteach ar chistiú ó bhuiséad ginearálta an Aontais Eorpaigh,
 i gcomhréir leis na téarmaí agus na coinníollacha atá foilsithe ag Parlaimint
 na hEorpa i nglao ar [ranníocaíochtaí].
 2. Maidir le fondúireacht
 pholaitiúil Eorpach atá cleamhnaithe le páirtí polaitiúil Eorpach atá
 incháilithe le cur isteach ar chistiú faoi mhír 1, cláraítear í i
 gcomhréir leis na coinníollacha agus na nósanna imeachta atá leagtha síos sa
 Rialachán seo, agus nach bhfuil i gceann de na cásanna eisiaimh dá dtagraítear
 in Airteagal [93] den Rialachán Airgeadais, féadfaidh sé cur isteach ar
 chistiú ó bhuiséad ginearálta an Aontais Eorpaigh, i gcomhréir leis na téarmaí
 agus na coinníollacha atá foilsithe ag Parlaimint na hEorpa i nglao ar thograí.
 3. Chun críocha incháilitheacht
 do chistiú ó bhuiséad ginearálta an Aontais Eorpaigh a chinneadh i gcomhréir le
 mír 1 agus Airteagal 3(1)(b) agus chun na forálacha in
 Airteagal 14(1) a chur i bhfeidhm, measfar Comhalta Pharlaimint na hEorpa
 a bheith ina chomhalta d’aon pháirtí polaitiúil Eorpaigh amháin, arb ionann é,
 i gcás inar ábhartha, agus an ceann a bhfuil a pháirtí nó a páirtí polaitiúil
 náisiúnta nó réigiúnach cleamhnaithe ar an dáta deiridh le haghaidh iarratais a
 chur isteach.
 4. Ní fhéadfaidh ranníochtaí
 airgeadais ná deontais ó bhuiséad ginearálta an Aontais Eorpaigh dul thar
 90 % de chaiteachas inaisíoctha bliantúil páirtí pholaitiúil Eorpaigh agus
 95 % de chostais incháilitheacha bliantúla arna léiriú i mbuiséad fondúireachta
 polaitiúla Eorpaí. Féadfaidh
 páirtithe polaitiúla Eorpacha aon chuid de ranníocaíocht an AE a bronnadh ach
 nár úsáideadh a úsáid chun caiteachas inaisíoctha a aisghabháil laistigh den dá
 bhliain airgeadais tar éis a bronnadh. Déanfar suimeanna nár úsáideadh tar éis an dá bhliain airgeadais sin a
 aisghabháil i gcomhréir leis an Rialachán Airgeadais.
 Airteagal 13
 Iarratas ar chistiú
 1. Ar mhaithe le cistiú a fháil
 ó bhuiséad ginearálta an Aontais Eorpaigh, déanfaidh páirtí polaitiúil Eorpach
 nó fondúireacht pholaitiúil Eorpach, a chomhlíonann choinníollacha
 Airteagal 12(1) nó (2), iarratas a chomhdú le Parlaimint na hEorpa gach
 bliain tar éis glao ar [ranníocaíochtaí] nó tograí.
 2. Ní foláir don pháirtí
 polaitiúil Eorpach agus don fhondúireacht pholaitiúil Eorpach, tráth a
 (h)iarratais, na hoibleagáidí atá liostaithe in Airteagal 19 a
 chomhlíonadh, agus, ó dháta an iarratais go dtí deireadh na bliana airgeadais
 arna gcumhdach ag an [ranníocaíocht] nó deontas, fanacht faoi chlárú sa
 Chlárlann agus ní bheidh sé/sí faoi réir aon cheann de na pionóis dá
 bhforáiltear in Airteagal 22.
 3. Áireoidh fondúireacht
 pholaitiúil Eorpach a clár oibre bliantúil ina hiarratas.
 4. Glacfaidh an tOifigeach
 Údarúcháin cinneadh laistigh de thrí mhí tar éis an ghlao ar [ranníocaíochtaí]
 nó an ghlao ar thograí, agus údaróidh sé agus bainisteoidh sé na leithreasaí
 comhfhreagracha, i gcomhréir leis an Rialachán Airgeadais.
 5. Ní fhéadfaidh fondúireacht
 pholaitiúil Eorpach iarratas a chur isteach ar chistiú ó bhuiséad ginearálta an
 Aontais Eorpaigh ach amháin tríd an bpáirtí polaitiúil Eorpach a bhfuil sí
 cleamhnaithe leis.
 Airteagal 14
 Critéir maidir le bronnadh agus dáileadh cistiúcháin
 1. Déanfar na leithreasaí faoi
 seach atá ar fáil do na páirtithe polaitiúla Eorpach agus do na fondúirteachtaí
 polaitiúla Eorpacha ar ar bronnadh [ranníocaíochtaí] nó deontais i gcomhréir le
 hAirteagal 13 a dháileadh go bliantúil ar bhonn na heochrach dáilte seo a
 leanas:
 –
 dáilfear 15 % ina scaireanna comhionanna,
 –
 dáilfear 85 % i gcomhréir lena scair comhaltaí
 tofa i bParlaimint na hEorpa i measc na bpáirtithe polaitiúla Eorpacha is
 tairbhithe.
 Úsáidfear an eochair dháilte chéanna chun cistiú a
 bhronnadh ar fhondúireachtaí polaitiúla, ar bhonn a gcleamhnachta le páirtí
 polaitiúil Eorpach.
 2. Bunófar an dáileadh dá
 dtagraítear i mír 1 ar líon na gcomhaltaí tofa i bParlaimint na hEorpa ar
 comhaltaí iad den pháirtí polaitiúil Eorpach is iarrthóir ar an dáta deiridh le
 haghaidh iarratais a chur isteach, ag cur san áireamh fhorálacha Airteagal 12(3).
 Tar éis an dáta sin, ní dhéanfaidh aon athruithe
 ar an líon comhaltaí difear don chion cistiúcháin faoi seach idir páirtithe
 polaitiúla Eorpacha nó fondúireachtaí polaitiúla Eorpacha. Ní dochar don
 cheanglas in Airteagal 12(1) maidir leis an bpáirtí polaitiúil Eorpach a
 bheith ionadaithe i bParlaimint na hEorpa ag comhalta amháin ar a laghad dá
 chomhaltaí an méid sin.
 Airteagal 15
 Bronntanais agus ranníocaíochtaí
 1. Féadfaidh páirtithe
 polaitiúla Eorpacha agus fondúireachtaí polaitiúla Eorpacha bronntanais a
 ghlacadh ó dhaoine nádúrtha agus dlítheanacha suas le luach
 EUR 25 000 in aghaidh na bliana agus in aghaidh an deontóra, gan
 dochar do mhír 5.
 2. Tráth a ráitis airgeadais
 bhliantúla a chur faoi bhráid Pharlaimint na hEorpa i gcomhréir le
 hAirteagal 19, tarchuirfidh páirtithe polaitiúla Eorpacha agus
 fondúireachtaí polaitiúla Eorpacha liosta na ndeontóirí uile mar aon lena
 mbronntanais chomhfhreagracha, ag léiriú nádúr agus luach na mbronntanas
 aonair. Beidh feidhm ag an mír seo
 freisin maidir leis na ranníocaíochtaí arna ndéanamh ag comhaltaí dá
 dtagraítear i mír 7 agus mír 8.
 3. Déanfar bronntanais arna
 bhfáil ag páirtithe polaitiúla Eorpacha agus fondúireachtaí polaitiúla Eorpacha
 laistigh de shé mhí roimh thoghcháin chuig Parlaimint na hEorpa a thuairisciú i
 scríbhinn chuig Parlaimint na hEorpa ar bhonn seachtainiúil agus, i gcomhréir
 le forálacha mhír 2.
 4. Déanfar bronntanais aonair ar
 luach níos mó ná EUR 12 000 ar ghlac na páirtithe polaitiúla Eorpacha
 agus na fondúireachtaí polaitiúla Eorpacha leo a thuairisciú láithreach i
 scríbhinn chuig Parlaimint na hEorpa agus i gcomhréir le forálacha mhír 2.
 5. Ní ghlacfaidh páirtí
 polaitiúil Eorpach ná fondúireacht pholaitiúil Eorpach leis an méid seo a
 leanas:
 (a)
 bronntanais nó ranníocaíochtaí gan ainm,
 (b)
 bronntanais ó bhuiséid grúpaí polaitiúla i
 bParlaimint na hEorpa,
 (c)
 bronntanais ó aon ghnóthas a bhféadfaidh na
 húdaráis phoiblí tionchar ceannasach a imirt air go díreach nó go hindíreach de
 bhua a n‐úinéireachta air, a rannpháirteachais airgeadais ann, nó na rialacha
 lena rialaítear é,
 (d)
 bronntanais ó aon údarás poiblí ó thríú tír, lena n‐áirítear
 ó aon ghnóthas a bhféadfaidh na húdaráis phoiblí tionchar ceannasach a imirt
 air go díreach nó go hindíreach de bhua a n‐úinéireachta air, a
 rannpháirteachais airgeadais ann, nó na rialacha lena rialaítear é.
 6. Maidir le haon bhronntanas
 nach gceadaítear faoin Rialachán seo, déanfar é a chur ar ais laistigh de
 30 lá ó fuair an páirtí polaitiúil Eorpach nó an fhondúireacht pholaitiúil
 Eorpach é:
 –
 chuig an deontóir nó chuig aon duine a ghníomhaíonn
 thar ceann an deontóra, nó,
 –
 nuair nach féidir é a chur ar ais, tuairisceofar
 ina leith chuig Parlaimint na hEorpa. Déanfaidh an tOifigeach Údarúcháin an t‐ord
 aisghabhála a shuíomh agus a údarú i gcomhréir leis na forálacha atá leagtha
 síos in Airteagail [71] agus [72] den Rialachán Airgeadais. Déanfar na
 cistí a iontráil mar ioncam ginearálta i roinn Pharlaimint na hEorpa den
 Bhuiséad.
 7. Ceadófar ranníocaíochtaí le
 páirtí polaitiúil Eorpach óna chomhaltaí. Ní rachaidh na ranníocaíochtaí sin
 thar 40 % de bhuiséad bliantúil an pháirtí pholaitiúil Eorpaigh.
 8. Ceadófar ranníocaíochtaí le
 fondúireacht pholaitiúil Eorpach óna comhaltaí, chomh maith le ranníocaíochtaí
 ó pháirtithe polaitiúla Eorpacha. Ní rachaidh na ranníocaíochtaí sin thar
 40 % de bhuiséad bliantúil na fondúireachta polaitiúla Eorpaí sin agus ní
 fhéadfar iad a dhíorthú ó chistí a fuair páirtí polaitiúil Eorpach de bhun an
 Rialacháin seo ó bhuiséad ginearálta an Aontais Eorpaigh.
 Fanfaidh an dualgas cruthúnais ar an bpáirtí
 polaitiúil Eorpach lena mbaineann, a léireoidh go soiléir ina chuntais foinsí
 na gcistí arna n‐úsáid chun a fhondúireacht pholaitiúil Eorpach
 chleamhnaithe a mhaoiniú.
 Airteagal 16
 Cóir chánach neamh‐idirdhealaitheach maidir le bronntanais agus deontóirí
 1. Tairbheoidh aon pháirtí
 polaitiúil Eorpach nó fondúireacht pholaitiúil Eorpach a fhaigheann deontas
 laistigh de theorainneacha nó tharstu den chóir chánach chéanna agus atá
 infheidhme maidir le bronntanais a thugtar do pháirtí polaitiúil nó d’fhondúireacht
 pholaitiúil a bhfuil a s(h)uíomh aige nó aici sa Bhallstát lena mbaineann.
 2. Tairbheoidh aon duine
 nádúrtha nó dlítheanach a thugann bronntanas do pháirtí polaitiúil Eorpach nó
 d’fhondúireacht pholaitiúil Eorpach laistigh de theorainneacha nó tharstu den
 chóir chánach chéanna agus atá infheidhme maidir le bronntanais a thugtar do
 pháirtí polaitiúil nó d’fhondúireacht pholaitiúil a bhfuil a s(h)uíomh aige nó
 aici sa Bhallstát ina bhfuil an deontóir cónaitheach chun críocha cánach.
 3. Chun críocha mhír 1 agus
 mhír 2, measfar an páirtí polaitiúil Eorpach agus an fhondúireacht
 pholaitiúil Eorpach a bheith comhionann le páirtí polaitiúil agus le
 fondúireacht pholaitiúil faoi seach arna mbunú de bhun dhlí an Bhallstáit lena
 mbaineann.
 Airteagal 17
 Feachtais a mhaoiniú i gcomhthéacs toghchán chuig Parlaimint na hEorpa
 1. Féadfar cistiú páirtithe
 polaitiúla Eorpacha ó bhuiséad ginearálta an Aontais Eorpaigh nó ó aon fhoinse
 eile a úsáid chun feachtais arna seoladh ag na páirtithe polaitiúla Eorpacha i
 gcomhthéacs na dtoghchán chuig Parlaimint na hEorpa a mhaoiniú, ina nglacann
 siad páirt mar a cheanglaítear in Airteagal 3(1)(d).
 I gcomhréir le hAirteagal 8 den Ghníomh
 maidir le toghadh chomhaltaí Pharlaimint na hEorpa trí vótáil chomhchoiteann[19],
 déantar cistiú agus teorannú speansas toghcháin do na páirtithe agus do na
 hiarrthóirí uile i dtoghcháin chuig Parlaimint na hEorpa a rialú i ngach
 Ballstát trí fhorálacha náisiúnta.
 2. Ba cheart do na páirtithe
 polaitiúla Eorpacha caiteachas atá nasctha le feachtais a sheoltar i
 gcomhthéacs toghchán chuig Parlaimint na hEorpa a shainaithint go soiléir
 amhlaidh mar chaiteachas den chineál sin ina ráitis airgeadais bhliantúla.
 3. Déanfaidh páirtithe
 polaitiúla Eorpacha, i gcomhthéacs na dtoghchán chuig Parlaimint na hEorpa, na
 bearta uile is cuí chun saoránaigh an Aontais a chur ar an eolas faoi na
 cleamhnachtaí idir páirtithe agus iarrthóirí polaitiúla náisiúnta agus na
 páirtithe polaitiúla Eorpacha.
 Airteagal 18
 Cistiú a thoirmeasc
 1. Ní úsáidfear cistiú páirtithe
 polaitiúla ó bhuiséad ginearálta an Aontais Eorpaigh ná ó aon fhoinse eile chun
 toghcháin náisiúnta, réigiúnacha nó áitiúla ná chun páirtithe polaitiúla eile a
 chistiú go díreach nó go hindíreach, go háirithe páirtithe nó iarrthóirí
 polaitiúla náisiúnta.
 2. Ní úsáidfear cistiú
 fondúireachtaí polaitiúla Eorpacha ó bhuiséad ginearálta an Aontais Eorpaigh nó
 ó aon fhoinse eile chun aon chríche eile seachas maoiniú a gcúraimí mar atá
 sainmhínithe in Airteagal 2 pointe (4) agus chun caiteachas atá
 nasctha go díreach leis na cuspóirí atá leagtha amach ina reachtanna de réir
 Airteagal 5 a chumhdach. Ní úsáidfear é go háirithe le haghaidh cistiú
 díreach nó indíreach toghchán Eorpach, náisiúnta, réigiúnach nó áitiúil,
 páirtithe polaitiúla, iarrthóirí, ná fondúireachtaí.
 3. Ní úsáidfear cistiú páirtithe
 polaitiúla Eorpacha agus fondúireachtaí polaitiúla ó bhuiséad ginearálta an
 Aontais Eorpaigh ná ó aon fhoinse eile chun feachtais reifrinn náisiúnta,
 réigiúnacha nó áitiúla a mhaoiniú.
 Caibidil V
 Rialú agus Trédhearcacht
 Airteagal 19
 Cuntais agus oibleagáidí tuairiscithe
 1. Ar a dhéanaí laistigh de shé
 mhí tar éis dheireadh na bliana airgeadais, déanfaidh na páirtithe polaitiúla
 Eorpacha agus na fondúireachtaí polaitiúla Eorpacha, an méid seo a leanas a
 chur faoi bhráid na Clárlainne agus na n‐údarás náisiúnta inniúil sna
 Ballstáit:
 (a)
 a ráitis airgeadais bhliantúla agus nótaí a
 ghabhann leo, lena gcumhdaítear an t‐ioncam agus an caiteachas, agus
 sócmhainní agus dliteanais ag tús agus ag deireadh na bliana airgeadais, i
 gcomhréir leis an dlí is infheidhme sa Bhallstát ina bhfuil suíomh acu,
 (b)
 tuarascáil iniúchóra sheachtraigh ar na ráitis
 airgeadais bhliantúla, lena gcumhdaítear iontaofacht na ráiteas airgeadais
 bliantúil sin agus dlíthiúlacht agus rialtacht a n‐ioncam agus a gcaiteachas
 araon, arna déanamh ag comhlacht nó saineolaí neamhspleách arna údarú chun
 cuntais a iniúchadh faoin dlí is infheidhme sa Bhallstát ina a bhfuil a suíomh
 acu,
 (c)
 liosta na ndeontóirí agus a mbronntanas
 comhfhreagrach arna dtuairisciú i gcomhréir le hAirteagal 15(2), (3) agus
 (4).
 2. I gcás ina gcuireann
 páirtithe polaitiúla Eorpacha caiteachas i gcrích go comhpháirteach le
 páirtithe polaitiúla náisiúnta nó ina gcuireann fondúireachtaí polaitiúla
 Eorpacha caiteachas i gcrích go comhpháirteach le fondúireachtaí polaitiúla
 náisiúnta, agus le heagraíochtaí eile, áireofar fianaise faoin gcaiteachas arna
 dtabhú ag na páirtithe polaitiúla Eorpacha nó ag na fondúireachtaí polaitiúla
 Eorpacha go díreach nó go hindíreach trí na tríú páirtithe sin sna ráitis airgeadais
 bhliantúla dá dtagraítear i mír 1.
 3. Foilseofar an fhaisnéis dá
 dtagraítear i mír 1 i gcomhréir le hAirteagal 24.
 Airteagal 20
 Cur chun feidhme agus rialú
 1. Cinnfear leithreasaí chun
 páirtithe polaitiúla Eorpacha agus fondúireachtaí polaitiúla Eorpacha a chistiú
 faoi réir an nós imeachta bhuiséadaigh bhliantúil agus cuirfear chun feidhme an
 méid sin i gcomhréir leis an Rialachán Airgeadais.
 Leagfaidh an tOifigeach Údarúcháin síos na téarmaí
 agus na coinniollacha le haghaidh [ranníocaíochtaí] agus deontas sa ghlao ar
 [ranníocaíochtaí] agus sa ghlao ar thograí.
 2. Déanfar rialú an chistithe
 arna fháil ó bhuiséad ginearálta an Aontais Eorpaigh a fheidhmiú i gcomhréir
 leis an Rialachán Airgeadais.
 Déanfar rialú a fheidhmiú freisin ar bhonn
 deimhniú bliantúil arna dhéanamh le hiniúchadh seachtrach neamhspleách, dá
 bhforáiltear in Airteagal 19(1).
 3. Déanfaidh na húdaráis
 náisiúnta inniúla sna Ballstáit ina bhfuil a suíomh faoi seach ag na páirtithe
 polaitiúla Eorpacha agus ag na fondúireachtaí polaitiúla Eorpacha, i gcomhréir
 le hAirteagal 10(2), rialú ar an gcistiú arna fháil ó fhoinsí eile seachas
 buiséad an Aontais Eorpaigh, agus gach caiteachas a fheidhmiú. Déanfar an rialú
 sin a fheidhmiú i gcomhar le Parlaimint na hEorpa agus na húdaráis náisiúnta
 inniúla sna Ballstáit eile.
 Comhaontóidh na húdaráis náisiúnta agus Parlaimint
 na hEorpa socruithe praiticiúla chun faisnéis faoi na páirtithe polaitiúla
 Eorpacha agus faoi na fondúireachtaí polaitiúla Eorpacha a chomhroinnt.
 4. Maidir le haon doiciméad nó
 aon fhaisnéis arna gceangal ag an gCúirt Iniúchóirí chun a cúram a chur i
 gcrích, déanfaidh na páirtithe polaitiúla Eorpacha agus na fondúireachtaí
 polaitiúla Eorpacha a fhaigheann cistiú i gcomhréir leis an Rialachán iad a
 sholáthar arna iarriadh sin don Chúirt.
 5. Sa chinneadh nó sa chomhaontú
 maidir le [ranníocaíocht] agus deontas a bhronnadh, déanfar foráil go sainráite
 maidir le hiniúchadh a dhéanfaidh Parlaimint na hEorpa agus an Chúirt
 Iniúchóirí, ar bhonn taifead agus ar an láthair, ar an bpáirtí polaitiúil
 Eorpach a fuair [ranníocaíocht] nó ar an bhfondúireacht pholaitiúil Eorpach a
 fuair deontas ó bhuiséad ginearálta an Aontais Eorpaigh.
 6. Féadfaidh an Chúirt
 Iniúchóirí agus an tOifigeach Údarúcháin, nó aon chomhlacht seachtrach arna
 údarú ag an Oifigeach Údarúcháin, na seiceálacha agus na fíoruithe ar an
 láthair is gá a dhéanamh chun dlíthiúlacht caiteachais agus cur chun feidhme
 ceart fhorálacha na [ranníocaíochta] agus an cinneadh nó an comhaontú maidir le
 deontas a bhronnadh, agus, i gcás fondúireachtaí polaitiúla Eorpacha, cur chun
 feidhme ceart an chláir oibre, a fhíorú. Soláthróidh an tairbhí aon doiciméad
 nó aon fhaisnéis is gá chun an cúram seo a chur i gcrích.
 7. Féadfaidh an Oifig Eorpach
 Frith‐chalaoise (OLAF) imscrúduithe a dhéanamh, lena n‐áirítear
 seiceálacha agus cigireachtaí ar an láthair, i gcomhréir leis na forálacha agus
 nósanna imeachta atá leagtha síos i Rialachán (CE) Uimh. 1073/1999 ó
 Pharlaimint na hEorpa agus ón gComhairle an 25 Bealtaine 1999 maidir
 le himscrúduithe arna ndéanamh ag an Oifig Eorpach Frith‐chalaoise (OLAF)[20]
 agus Rialachán (Euratom, CE) Uimh. 2185/96 an
 11 Samhain 1996 maidir le seiceálacha agus cigireachtaí ar an láthair
 arna ndéanamh ag an gCoimisiún chun leas airgeadais na gComhphobal Eorpach a
 chosaint in aghaidh calaoise agus neamhrialtachtaí[21]
 eile d'fhonn a shuíomh, an raibh calaois, éilliú nó aon ghníomhaíocht
 neamhdhleathach eile a dhéanfadh difear do leas airgeadais an Aontais i dtaca
 le [ranníocaíochtaí] nó deontais faoin Rialachán seo ar siúl. Más cuí, féadfaidh
 cinntí maidir le haisghabháil a theacht as torthaí Pharlaimint na hEorpa.
 Airteagal 21
 Tacaíocht theicniúil
 Beidh an tacaíocht uile ó Pharlaimint na
 hEorpa do pháirtithe polaitiúla Eorpacha bunaithe ar phrionsabal na córa
 comhionainne. Tabharfar an tacaíocht sin ar choinníollacha nach lú fabhar ná na
 coinníollacha a thugtar d’eagraíochtaí agus do chomhlachais sheachtracha eile a
 bhféadtar áiseanna comhchosúla a thabhairt dóibh agus soláthrófar iad in
 aghaidh sonraisc agus íocaíochta.
 I gcomhréir le hAirteagal 24, foilseoidh
 Parlaimint na hEorpa sonraí na tacaíochta teicniúla arna soláthar do gach
 páirtí polaitiúil Eorpach i dtuarascáil bhliantúil, laistigh de thrí mhí tar
 éis dheireadh na bliana airgeadais.
 Airteagal 22
 Pionóis
 1. Má chinneann Parlaimint na
 hEorpa, i gcomhréir le hAirteagal 7(2), gur mhainnigh páirtí polaitiúil
 Eorpach nó fondúireacht pholaitiúil Eorpach na luachanna ar a bhfuil an tAontas
 bunaithe a urramú, nó go raibh sé faoi réir breithiúnais a bhfuil fórsa res
 judicata aige i gcás gníomhaíochtaí neamhdhleathacha atá díobhálach do
 leasa airgeadais an Aontais mar a shainmhínítear in Airteagal [93(1)(e)]
 den Rialachán Airgeadais, nó gur mhainnigh páirtí polaitiúil Eorpach na
 rialacha íosta maidir le daonlathas inmheánach arna gceangal ag
 Airteagal 4(2) a urramú, féadfar an páirtí polaitiúil Eorpach nó an
 fhondúireacht pholaitiúil Eorpach atá i gceist a bhaint den Chlárlann, a stádas
 a fhorghéilleadh i gcomhréir le hAirteagal 11, agus aon chinneadh
 leanúnach maidir le cistiú Aontais arna fháil faoin Rialachán seo a
 aistharraingt nó aon chomhaontú leanúnach maidir leis an gcistiú sin a
 fhoirceannadh agus aon chistiú Aontais a aisghabháil, lena n‐áirítear aon
 chistí Aontais nár caitheadh ó na blianta roimhe sin.
 2. Déanfaidh Parlaimint na
 hEorpa fíneáil a fhorchur ar pháirtí polaitiúil Eorpach nó ar fhondúireacht
 pholaitiúil Eorpach de réir an scála a chinnfidh sí:
 (a)
 i gcás nach gcomhlíontar aon cheann de na
 coinníollacha agus de na ceanglais atá leagtha síos in Airteagail 3, 4 nó
 5 nach bhfuil cumhdaithe ag mír 1 agus nach de thoradh athruithe ar
 chomhaltacht páirtí pholaitiúil Eorpaigh nó toghchán chuig Parlaimint na hEorpa
 iad,
 (b)
 sa chás ina mainnítear an fógra atá leagtha síos in
 Airteagal 6(6) agus (7) a thabhairt nó má chinneann Parlaimint na hEorpa
 gur sholáthair an páirtí polaitiúil Eorpach nó an fhondúireacht pholaitiúil
 Eorpach faisnéis mhícheart nó mhíthreorach tráth ar bith,
 (c)
 má bhraitheann aon cheann de na comhlachtaí arna n‐údarú
 ag an Rialachán seo le hiniúchadh nó seiceálacha a dhéanamh ar thairbhithe
 cistithe ó bhuiséad ginearálta an Aontais Eorpaigh, má bhraitheann siad
 míchruinnis sna ráitis airgeadais,
 (d)
 sa chás ina mainnítear liosta na ndeontóirí agus a
 mbronntanas comhfhreagrach a tharchur chuig Parlaimint na hEorpa i gcomhréir le
 hAirteagal 15(2) nó bronntanais a thuairisciú i gcomhréir le
 hAirteagal 15(3) agus (4),
 (e)
 más rud é gur ghlac páirtí polaitilúil Eorpach nó
 fondúireacht pholaitiúil Eorpach le bronntanais nach bhfuil ceadaithe de réir
 Airteagal 15(5) nó nar thuairiscigh siad na bronntanais sin mar a
 cheanglaítear le hAirteagal 15(6).
 3. Agus méid fíneála á fhorchur
 ar pháirtí polaitiúil Eorpach nó ar fhondúireacht pholaitiúil Eorpach de bhun
 mhír 2 á shocrú, cuirfidh Parlaimint na hEorpa san áireamh tromchúis, fad
 tréimhse agus, i gcás inar cuí, atarlú an tsáraithe, an t‐am a d’imigh
 thart ó tharla an sárú, an rún nó an méid faillí, agus aon bhearta arna
 nglacadh chun coinníollacha agus ceanglais an Rialacháin seo a chomhlíonadh. Ní
 foláir aon fhíneáil a bheith éifeachtach agus díchomhairleach, agus ní
 fhéadfaidh sé dul thar 10 % de bhuiséad bliantúil an pháirtí pholaitiúil
 Eorpaigh nó na fondúireachta polaitiúla Eorpaí i dtrácht a chomhfhreagraíonn
 leis an mbliain ina bhforchuirtear an smachtbhanna.
 4. Maidir le páirtí polaitiúil
 Eorpach nó fondúireacht pholaitiúil Eorpach a mhainníonn, tar éis sáraithe arna
 thuairisciú i mír 2 pointe (a), bearta arna n‐iarraidh ag Parlaimint
 na hEorpa chun an cor a leigheas a thabhairt isteach, in ainneoin gur tugadh an
 deis dó an méid sin a dhéanamh de bhun Airteagal 23, féadfar iad a bhaint
 den Chlárlann agus a stádas a fhorghéilleadh i gcomhréir le hAirteagal 11,
 agus aon chinneadh leanúnach maidir le cistiú Aontais arna fháil faoin
 Rialachán seo a aistharraingt nó aon chomhaontú leanúnach faoin gcistiú sin a
 fhoirceannadh agus aon chistiú Aontais a aisghabháil, lena n‐áirítear aon
 chistí Aontais nár caitheadh ó na blianta roimhe sin.
 5. Maidir le páirtí polaitiúil
 Eorpach nó fondúireacht pholaitiúil Eorpach atá faoi réir pionóis a fhorchuirtear
 air ar bhonn sáruithe atá liostaithe i mír 2, ní bheidh sé ag comhlíonadh
 Airteagal 13(2) a thuilleadh. Dá thoradh sin, déanfaidh an tOifigeach
 Údarúcháin atá freagrach méid na ranníocaíochta nó an chomhaontaithe deontais
 nó an chinnidh maidir le cistiú an Aontais arna fháil faoin Rialachán seo a
 laghdú nó a fhoirceannadh, agus suimeanna arna n‐íoc go míchuí faoin
 ranníocaíocht nó comhaontú deontais nó cinneadh a aisghabháil, lena n‐áirítear
 cistí Aontais nár caitheadh ó na blianta roimhe sin.
 6. Féadfaidh páirtí polaitiúil
 Eorpach nó fondúireacht pholaitiúil Eorpach, sa bhreis air sin, a eisiamh ó
 chistiú go ceann suas le cúig bliana i gcásanna mí‐iompair ghairmiúil
 thromchúisigh arna suíomh ag an Oifigeach Údarúcháin i gcomhréir le
 hAirteagal [93(1)(c)] den Rialachán Airgeadais.
 7. Beidh feidhm ag na pionós de
 bhun an Airteagail seo maidir le gach páirtí polaitiúil Eorpach agus gach
 fondúireacht pholaitiúil Eorpach is cuma an bhfaigheann siad cistiú ón Aontas
 nó nach bhfaigheann. Féadfaidh an tOifigeach Údarúcháin pionóis riaracháin
 agus/nó airgeadais a fhorchur i gcomhréir le hAirteagal [96(2)] den
 Rialachán Airgeadais agus Airteagal [145] dá Rialacha maidir le Cur i
 bhFeidhm ar aon pháirtí polaitiúil Eorpach nó ar aon fhondúireacht pholaitiúil
 Eorpach atá i gceann de na cásanna dá dtagraítear in Airteagal [96(1)] den
 Rialachán Airgeadais nach gcumhdaítear sna míreanna thuas.
 Airteagal 23
 Éisteachtaí agus bearta ceartaitheacha
 1. Sula ndéanfaidh siad cinneadh
 críochnaitheach maidir le haon cheann de na pionóis in Airteagal 22,
 tabharfaidh Parlaimint na hEorpa an deis don pháirtí polaitiúil Eorpach nó don
 fhondúireacht pholaitiúil Eorpach lena mbaineann a mbarúlacha a chur isteach
 agus, i gcás inar ábhartha agus cuí, na bearta a cheanglaítear a thabhairt
 isteach chun an cor a leigheas laistigh de tréimhse réasúnta ama.
 2. Má mheasann Parlaimint na
 hEorpa go bhfuil gá leis, féadfaidh sí daoine nádúrtha nó dlítheanacha eile a
 éisteacht, lena n‐áirítear aon ghearánaigh dá dtagraítear in
 Airteagal 7(3).
 Caibidil VI
 FORÁLACHA CRÍOCHNAITHEACHA
 Airteagal 24
 Trédhearcacht
 1. Foilseoidh an Chlárlann ar
 shuíomh gréasáin a chruthófar chun na críocha seo a leanas:
 (a)
 ainmneacha agus reachtanna na bpáirtithe polaitiúla
 Eorpacha agus na bhfondúireachtaí polaitiúla Eorpacha uile, mar aon leis na
 doiciméid arna gcur isteach mar chuid den iarratas ar chlárú i gcomhreir le
 hAirteagal 6(3), ar a dhéanaí ceithre seachtaine tar éis do Pharlaimint na
 hEorpa a cinneadh a ghlacadh agus, thar an dáta sin, aon leasuithe arna gcur i bhfógra
 chuig Parlaimint na hEorpa de bhun Airteagal 6(6) agus (7),
 (b)
 liosta na n‐iarratas sin nach bhfuil
 formheasta, mar aon leis na doiciméid arna gcur isteach mar chuid den iarratas
 ar chlárú i gcomhréir le hAirteagal 6(3) agus foras an diúltaithe, ar a dhéanaí
 ceithre seachtaine tar éis do Pharlaimint na hEorpa a cinneadh a ghlacadh,
 (c)
 tuarascáil bhliantúil ina bhfuil tábla agus na
 méideanna arna n‐íoc le gach páirtí polaitiúil Eorpach agus fondúireachat
 pholaitiúil Eorpach ann, i n‐aghaidh gach bliana airgeadais a bhfuarthas
 [ranníocaíochtaí] nó ar íocadh deontais ó bhuiseád ginearálta an Aontais
 Eorpaigh lena linn,
 (d)
 ráitis airgeadais bhliantúla agus tuarascálacha
 iniúchóra sheachtraigh dá dtagraítear in Airteagal 19(1), agus, i gcás na
 bhfondúireachtaí polaitiúla Eorpacha, na tuarascálacha deiridh faoi chur chun
 feidhme na gclár oibre,
 (e)
 ainmneacha na ndeontóirí agus a mbronntanais
 chomhfhreagracha arna dtuairisciú ag na páirtithe polaitiúla Eorpacha agus na
 fondúireachtaí polaitiúla Eorpacha i gcomhréir le hAirteagal 15(2), (3)
 agus (4), cé is moite de bhronntanais ó dhaoine nádúrtha ar luach nach mó ná
 EUR 1 000 in aghaidh na bliana agus in aghaidh an chomhalta a
 thuairisceofar mar “ranníocaíochtaí beaga”,
 (f)
 na ranníochtaí dá dtagraítear in
 Airteagal 15(7) agus (8) agus a thuairiscigh na páirtithe polaitiúla
 Eorpacha agus na fondúireachtaí polaitiúla Eorpacha i gcomhréir le
 hAirteagal 15(2), lena n‐áirítear freisin aitheantas na gcomhaltaí a
 thug na ranníocaíochtaí, cé is moite de na ranníocaíochtaí ó dhaoine nádúrtha
 ar luach nach mó ná EUR 1 000 in aghaidh na bliana agus in aghaidh an
 chomhalta a thuairisceofar mar ‘mion‐ranníocaíochtaí’,
 (g)
 mionsonraí aon chinntí críochnaitheacha arna
 ndéanamh ag Parlaimint na hEorpa de bhun Airteagal 22 agus na cúiseanna
 leo, lena n‐áirítear, i gcás inar ábhartha, na tuairimí arna nglacadh ag
 coiste na ndaoine neamhspleácha oirirce i gcomhréir le hAirteagal 7(2), ag
 féachaint go cuí d’fhorálacha Rialachán (CE) Uimh. 45/2001
 (h)
 an tacaíocht theicniúil a tugadh do pháirtithe
 polaitiúla Eorpacha i gcomhréir le hAirteagal 21,
 (i)
 na forálacha maidir le cur chun feidhme an
 Rialacháin seo dá dtagraítear in Airteagal 28,
 (j)
 an tuarascáil mheastóireachta ó Pharlaimint na
 hEorpa faoi chur chun feidhme an Rialacháin seo agus faoi na gníomhaíochtaí a
 cistíodh dá dtagraítear in Airteagal 27.
 2. Ó liosta na gcomhaltaí i
 bhfondúireacht pholaitiúil, atá i gceangal le reacht an pháirtí i gcomhréir le
 hAirteagal 4(2), agus a tugadh cothrom le dáta i gcomhréir le
 hAirteagal 6(7), foilseoidh Parlaimint na hEorpa líon iomlán na
 gcomhaltaí, aitheantas na ndaoine dlítheanacha ar comhaltaí iad, chomh maith le
 hainmneacha na ndaoine nádúrtha sin a thoiligh go sainráite i scríbhinn go
 bhfoilseofaí iad. Iarrfaidh páirtithe polaitiúla Eorpacha an toiliú sin
 mar chuid den ghnáthchleachtas ó na daoine nádúrtha uile ar comhaltaí iad.
 3. Déanfaidh
 páirtithe polaitiúla Eorpacha agus fondúireachtaí polaitiúla Eorpacha, i
 ráiteas príobháideachais a bheidh ar fáil go poiblí, an fhaisnéis arna ceangal
 le hAirteagal 10 de Threoir 95/46/CE a chur ar fáil do chomhaltaí agus do
 dheontóirí féideartha agus cuirfidh siad i bhfios dóibh go bhfeádfaidh
 Parlaimint na hEorpa, OLAF, an Chúirt Iniúchóirí, na húdaráis inniúla
 náisiúnta, agus comhlachtaí nó saineolaithe seachtrachta arna n‐údarú
 acusan a sonraí pearsanta a phoibliú agus a phróiseáil chun críche iniúchta
 agus rialaithe. Agus
 Airteagal 11 de Rialachán (CE) 45/2001 á chur i bhfeidhm,
 áireoidh Parlaimint na hEorpa, an fhaisnéis cheánna sna glaonna ar
 ranníocaíochtaí nó tograí dá dtagraítear in Airteagal 13(1).
 Airteagal 25
 Sonraí pearsanta a chosaint
 1. Agus sonraí pearsanta á
 bpróiseáil de bhun an Rialacháin seo, comhlíonfaidh Parlaimint na hEorpa agus
 an coiste dá dtagraítear in Airteagal 7(2) Rialachán
 (CE) Uimh. 45/2001. Chun críocha sonraí pearsanta a phróiseáil,
 measfar iad a bheith ina rialaitheoirí sonraí i gcomhréir le
 hAirteagal 2(d) de Rialachán (CE) Uimh. 45/2001.
 2. Agus sonraí pearsanta á
 bpróiseáil de bhun an Rialacháin sin, comhlíonfaidh na páirtithe polaitiúla Eorpacha
 agus na fondúireachtaí polaitiúla Eorpacha, na húdaráis náisiúnta is inniúil
 chun rialú a fheidhmiú ar ghnéithe a bhaineann le maoiniú páirtithe polaitiúla
 Eorpacha agus fondúireachtaí polaitiúla Eorpacha i gcomhréir le
 hAirteagal 20(3) agus na comhlachtaí agus na saineolaithe neamhspleácha
 arna n‐údarú chun cuntais a iniúchadh i gcomhréir le
 hAirteagal 19(1), comhlíonfaidh siad Treoir 95/46/CE agus na forálacha
 náisiúnta arna nglacadh dá bun. Chun críocha sonraí pearsanta a phróiseáil,
 measfar iad a bheith ina rialaitheoirí sonraí i gcomhréir le
 hAirteagal 2(d) de Threoir (CE) Uimh. 95/46/CE.
 3. Áiritheoidh Parlaimint na
 hEorpa agus an coiste dá dtagraítear in Airteagal 7(2) nach n‐úsáidfear
 sonraí pearsanta arna mbailiú acu de bhun an Rialacháin seo chun aon chríocha
 seachas dlíthiúlacht, rialtacht agus trédhearcacht chistiú páirtithe polaitiúla
 Eorpacha agus fondúireachtaí polaitiúla Eorpacha agus comhaltacht páirtithe
 polaitiúla Eorpacha a áirithiú. Scriosfaidh siad na sonraí pearsanta sin ar a
 dhéanaí 24 mí tar éis na codanna ábhartha a fhoilsiú i gcomhréir le
 hAirteagal 24.
 4. Ní úsáidfidh na húdaráis
 naisiúnta inniúla agus na comhlachtaí agus na saineolaithe neamhspleácha arna n‐údarú
 chun cuntais a iniúchadh na sonraí pearsanta a fhaigheann siad ach amháin chun
 rialú a fheidhmiú ar mhaoiniú páirtithe polaitiúla Eorpacha agus ar
 fhondúireachtaí polaitiúla Eorpacha. Scriosfaidh siad na sonraí pearsanta sin i
 gcomhréir leis an dlí náisiúnta is infheidhme tar éis iad a tharchur chuig
 Parlaimint na hEorpa de bhun Airteagal 20(3).
 5. Féadfar sonraí pearsanta a
 choinneáil thar na teorainneacha ama atá leagtha síos i mír 3 nó dá
 bhforáiltear sa dlí náisiúnta is infheidhme dá dtagraítear i mír 4 más gá
 chun críocha nósanna imeachta dlíthiúla nó riaracháin a bhaineann le cistiú
 páirtí pholaitiúil Eorpaigh nó fondúireachta polaitiúla Eorpaí nó le
 comhaltacht páirtí pholaitiúil Eorpaigh. Scriosfar na sonraí pearsanta sin uile ar a dhéanaí seachtain amháin
 tar éis an dáta a a thabharfar na himeachtaí sin chun críche trí chinneadh
 críochnaitheach, nó tar éis aon iniúchtaí, achomhairc nó éilimh a chur de
 láimh.
 6. Déanfaidh na rialaitheoirí
 sonraí dá dtagraítear i mír 1 agus mír 2 bearta teicniúla agus
 eagraíochtúla iomchuí a chur chun feidhme chun sonraí pearsanta a chosaint in
 aghaidh scriosadh tionóisceach nó neamhdhleathach nó cailleadh tionóisceach,
 athrú, nochtadh nó rochtain neamhúdaraithe, go háirithe i gcás ina mbaineann an
 phróiseáil le sonraí a tharchur thar líonra, agus in aghaidh aon fhoirmeacha
 neamhdhleathacha próiseála eile.
 7. Beidh an Maoirseoir Eorpach
 ar Chosaint Sonraí freagrach as faireachán a dhéanamh agus as a áirithiú go
 ndéanfaidh Parlaimint na hEorpa agus an coiste dá dtagraítear in
 Airteagal 7(2) cearta bunúsacha agus saoirsí daoine nádúrtha a urramú agus
 a chosaint agus sonraí pearsanta á bpróiseáil de bhun an Rialacháin seo. Gan
 dochar d’aon leigheas breithiúnach, féadfaidh gach duine is ábhar do shonraí
 gearán a chur isteach chuig an Maoirseoir Eorpach ar Chosaint Sonraí má
 mheasann sé go bhfuil an ceart maidir le cosaint a sonraí pearsanta sáraithe de
 thoradh phróiseáil na sonraí sin arna ndéanamh ag Parlaimint na hEorpa agus an
 coiste.
 8. Beidh na páirtithe polaitiúla
 Eorpacha agus na fondúireachtaí polaitiúla Eorpacha, na húdaráis náisiúnta
 inniúla agus na comhlachtaí agus na saineolaithe neamhspleácha arna n‐údarú
 chun cuntais a iniúchadh faoin Rialachán seo faoi dhliteanas i gcomhréir leis
 an dlí náisiúnta is infheidhme i leith aon damáiste a dhéanann siad agus sonraí
 pearsanta á bpróiseáil acu de bhun an Rialacháin seo. Áiritheoidh na Ballstáit
 go mbeidh siad faoi réir pionós éifeachtach, comhréireacha agus
 dhíchomhairleacha i gcás sáruithe ar an Rialachán seo, ar Threoir 95/46/CE
 agus ar na forálacha náisiúnta arna nglacadh dá mbun, agus go háirithe i gcás
 úsáide chalaoisí sonraí pearsanta.
 Airteagal 26
 Ceart achomhairc
 1. Déanfaidh Parlaimint na
 hEorpa foráil maidir le nósanna imeachta achomhairc riaracháin i ndáil le haon
 chinntí atá nasctha le clárú reachtanna, cistiú nó pionóis.
 2. Ní bheidh éifeacht
 fionraíochta ag nósanna imeachta achomhairc riaracháin. Féadfaidh Parlaimint na
 hEorpa, áfach, má mheasann sí go n‐éilíonn na himthosca é, cur i bhfeidhm
 aon chinnidh a ghlac sí a fhionraí.
 3. Féadfaidh cinntí arna
 ndéanamh de bhun an Rialacháin seo a bheith faoi réir nósanna imeachta cúirte
 os comhair Chúirt Bhreithiúnais an Aontais Eorpaigh, i gcomhréir le forálacha
 ábhartha an Chonartha ar Fheidhmiú an Aontais Eorpaigh.
 Airteagal 27
 Meastóireacht
 Foilseoidh Parlaimint na hEorpa faoin
 1 Iúil den tríú bliain tar éis toghchán chuig Parlaimint na hEorpa
 tuarascáil faoi chur i bhfeidhm an Rialacháin seo agus faoi na gníomhaíochtaí
 arna gcistiú. Léireofar sa tuarascáil, i gcás inar cuí, leasuithe féideartha
 atá le déanamh ar na córais reachta agus cistiúcháin.
 Airteagal 28
 Rialacha cur chun feidhme
 Glacfaidh Parlaimint na hEorpa Cinneadh lena
 leagfar síos na rialacha agus na nósanna imeachta maidir le cur chun feidhme an
 Rialacháin seo, lena n‐áirítear iad siúd a bhaineann le bunú na Clárlainne.
 Airteagal 29
 Aisghairm
 Aisghairtear Rialachán
 (CE) Uimh. 2004/2003 ó dháta theacht i bhfeidhm an Rialacháin seo.
 Airteagal 30
 Teacht i bhfeidhm agus cur i bhfeidhm
 Tiocfaidh an Rialachán seo i bhfeidhm an tríú
 lá tar éis lá a fhoilsithe in Iris Oifigiúil an Aontais Eorpaigh.
 Beidh feidhm aige ón 1 Eanáir 2013.
 Beidh an Rialachán seo ina cheangal go huile
 agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar ceann na Comhairle
 An tUachtarán An
 tUachtarán
 [1] IO L 297, 15.11.2003, lch. 1
 [2] IO L 343, 27.12.2007, lch 5.
 [3] Tuarascáil ón Ard‐Rúnaí faoi
 mhaoiniú páirtithe ar leibhéal Eorpach de bhun Airteagal 15 den Chinneadh
 ó Bhiúro Pharlaimint na hEorpa an 29 Márta 2004 lena leagtar síos na
 nósanna imeachta maidir le cur chun feidhme Rialachán
 (CE) Uimh. 2004/2003 ó Pharlaimint na hEorpa agus ón gComhairle
 maidir leis na rialacháin lena rialáitear páirtithe polaitiúla ar leibhéal
 Eorpach agus rialacha maidir lena maoiniú –18 Deireadh Fómhair 2010.
 [4] A7-0062/2011.
 [5] In Airteagal 12 léitear : “Foilseoidh Parlaimint na
 hEorpa, faoin 15 Feabhra 2011, tuarascáil faoi chur i bhfeidhm an
 Rialacháin agus na gníomhaíochtaí a cistíodh. Léireofar sa tuarascáil, i gcás
 inar cuí, leasuithe féideartha atá le déanamh ar an gcóras cistiúcháin”.
 [6] COIM(2012) 35 críochnaitheach.
 [7] Faoi láthair Rialachán (CE, Euratom)
 Uimh. 1605/2002 ón gComhairle an 25 Meitheamh 2002 maidir leis
 an Rialachán Airgeadais is infheidhme maidir le buiséad ginearálta na gComhphobal
 Eorpach (IO L 248, 16.9.2002, lch. 1). Cuirfear an Rialachán
 Airgeadais nua in ionad an téacs seo, ar ceart dó teacht i bhfeidhm ar an
 1 Eanáir 2013.
 [8] Dearbhú Uimh. 11 de Chonradh Nice: “Meabhraíonn an
 Chomhdháil nach dtugann forálacha Airteagal 191 le tuiscint aon aistriú
 cumhachtaí don Chomhphobal Eorpach agus nach ndéanann siad difear do chur i
 bhfeidhm na rialacha bunreachtúla náisiúnta ábhartha. Ní fhéadfar an cistiú do
 pháirtithe ar leibhéal Eorpach arna soláthar as buiséad na gComhphobal Eorpach
 a úsáid chun páirtithe polaitiúla ar leibhéal náisiúnta a chistiú, go díreach
 ná go hindíreach. Beidh feidhm ag na forálacha i ndáil le cistiú páirtithe
 polaitiúla, ar an mbonn céanna, maidir leis na fórsaí polaitiúla uile a
 ionadaítear dóibh i bParlaimint na hEorpa.”
 [9] IO C , , lch. .
 [10] IO C , , lch. .
 [11] IO C , , lch. .
 [12] IO C , , lch. .
 [13] IO L 297, 15.11.2003, lch 1.
 [14] IO C , , lch. .
 [15] IO L 8, 12.1.2001, lch. 1.
 [16] IO L 281, 23.11.1995, lch 31.
 [17] IO L 248, 16.9.2002, lch 1. An tagairt le tabhairt cothrom le dáta a luaithe
 is a ghlacfar agus a fhoilseofar an Rialachán Airgeadais go foirmiúil.
 [18] Ar an dáta a ghlacfar an togra reatha, glacfaidh an
 Coláiste doiciméad inmheánach oibre ón gCoimisiún maidir le togra chun an
 Rialachán Airgeadais nua, lena dtugtar isteach Teideal nua i dtaca le maoiniú
 páirtithe polaitiúla Eorpacha trí bhíthin ranníocaíochtaí, a leasú. Déanfar tabhairt isteach ‘ranníocaíochtaí’ le
 haghaidh páirtithe polaitiúla Eorpacha a dheimhniú tar éis do na comhreachtóirí
 an togra is deireanaí a luaitear a ghlacadh.
 [19] IO L 278, 8.10.1976, lch. 5.
 [20] IO L 136, 31.5.1999, lch. 1
 [21] IO L 292, 15.11.1996, lch. 2


type: legislation

jurisdiction: EU

text:
 24.3.2017
 DA
 Den Europæiske Unions Tidende
 L 79/6
 KOMMISSIONENS GENNEMFØRELSESFORORDNING (EU) 2017/550
 af 23. marts 2017
 om minimumssalgsprisen for skummetmælkspulver i forbindelse med den 7. dellicitation i den licitationsprocedure, der blev indledt ved gennemførelsesforordning (EU) 2016/2080
 EUROPA-KOMMISSIONEN HAR —
 under henvisning til traktaten om Den Europæiske Unions funktionsmåde,
 under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
 under henvisning til Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (2), særlig artikel 32, og
 ud fra følgende betragtninger:
 (1)
 Ved Kommissionens gennemførelsesforordning (EU) 2016/2080 (3) indledes der en procedure for salg af skummetmælkspulver ved licitation.
 (2)
 På grundlag af de bud, der er modtaget i forbindelse med den 7. dellicitation, bør der ikke fastsættes en minimumssalgspris.
 (3)
 Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
 VEDTAGET DENNE FORORDNING:
 Artikel 1
 I forbindelse med den 7. dellicitation for salg af skummetmælkspulver inden for rammerne af den licitationsprocedure, der er indledt ved gennemførelsesforordning (EU) 2016/2080, og hvortil fristen for indgivelse af bud udløb den 21. marts 2017, fastsættes der ikke nogen minimumssalgspris.
 Artikel 2
 Denne forordning træder i kraft på dagen for offentliggørelsen i Den Europæiske Unions Tidende.
 Denne forordning er bindende i alle enkeltheder og gælder umiddelbart i hver medlemsstat.
 Udfærdiget i Bruxelles, den 23. marts 2017.
 På Kommissionens vegne
 For formanden
 Jerzy PLEWA
 Generaldirektør
 Generaldirektoratet for Landbrug og Udvikling af Landdistrikter
 (1) EUT L 347 af 20.12.2013, s. 671.
 (2) EUT L 206 af 30.7.2016, s. 71.
 (3) Kommissionens gennemførelsesforordning (EU) 2016/2080 af 25. november 2016 om indledning af en licitationsprocedure for salg af skummetmælkspulver (EUT L 321 af 29.11.2016, s. 45).